Pesuruhjaya PAS ketua pembangkang Pulau Pinang baharu

GEORGE TOWN, 3 Jamadilawal 1445H, Jumaat – Pesuruhjaya PAS Pulau Pinang, Muhammad Fauzi Yusoff akan menjadi ketua pembangkang negeri yang baharu.

ADUN Sungai Dua itu berkata, walaupun ia belum diumumkan secara rasmi oleh Speaker negeri, Datuk Law Choo Kiang, beliau telah dipilih sebagai ketua pembangkang negeri.

“Ia masih tidak rasmi kerana belum diumumkan di DUN tetapi saya telah dipilih oleh Perikatan Nasional (PN) untuk menjadi ketua pembangkang di Pulau Pinang.

“Keputusan itu dibuat oleh pemimpin dan surat telah dihantar kepada Speaker kira-kira sebulan lalu.

“Insya-Allah Isnin akan umum,” katanya di pekarangan Bangunan DUN  selepas Penggal Pertama Dewan Undangan Negeri Pulau Pinang ke-15 yang berjalan lancar pada Jumaat.

Ditanya mengenai isu yang akan dibangkitkan beliau sebagai ketua pembangkang, Muhammad Fauzi berkata, beliau akan mengetengahkan maklum balas daripada penduduk setempat semasa persidangan DUN.

“Isu yang akan saya bangkitkan adalah berdasarkan kesusahan rakyat dan pembangunan negeri.

“Kami akan menjadi pembangkang yang objektif untuk membantu rakyat dengan berkesan,” katanya.

Sementara itu, ADUN Penaga Mohd Yusni Mat Piah yang merupakan satu-satunya pembangkang PAS pada penggal sebelumnya berkata dengan 11 orang pembangkang kali ini, mereka akan melaksanakan semak dan imbang yang berkesan dan cekap dalam kerajaan negeri.

“Kita akan bentuk EXCO bayangan untuk memantau setiap EXCO negeri.

“Sudah tentu ia lebih menyeronokkan sekarang dan kami akan ‘memanaskan’ Dewan yang mulia,” katanya.

PAS kali ini mempunyai tujuh wakil rakyat dalam Dewan Undangan Negeri, manakala Bersatu mempunyai empat.

PN memperoleh 11 daripada 40 kerusi negeri yang dipertandingkan dalam pilihan raya negeri pada Ogos tahun ini.


Fenomena tengah hari tanpa bayang hari ini

PUTRAJAYA, 25 Syaaban 1443H, Isnin – Bandaraya Kuala Lumpur, Putrajaya, Shah Alam dan beberapa bandar lain akan mengalami fenomena Tengah Hari Tanpa Bayang hari ini.

Kementerian Sains, Teknologi dan Inovasi (MOSTI) dalam satu kenyataan berkata, Bandaraya Kuala Lumpur dan Putrajaya akan mengalami fenomena itu pada jam 1.19 petang, manakala Bandaraya Shah Alam pula pada 1.20 petang.

Menurut MOSTI, fenomena Tengah Hari Tanpa Bayang adalah susulan daripada peristiwa Ekuinoks yang berlaku pada 21 Mac lalu, apabila matahari berada tepat di atas garisan khatulistiwa.

“Semasa peristiwa Ekuinoks, seluruh dunia mengalami waktu siang dan malam yang sama panjang iaitu 12 jam siang dan 12 jam malam.

“Peristiwa Ekuinoks juga menandakan perubahan musim iaitu bermulanya musim bungan di hemisfera utara bumi, manakala di hemisfera selatan bumi pula akan mula mengalami musim luruh,” katanya.

Kementerian itu berkata, fenomena berkenaan dipanggil Tengah Hari Tanpa Bayang kerana pada waktu tengah hari, matahari akan berada tepat di atas kepada setiap orang di atas sepanjang garisan khatulistiwa.

“Bayang kepala dan badan akan terjatuh ke tapak kaki seolah-olah tiada bayang yang jatuh ke bumi.

“Namun begitu, kedudukan Malaysia yang berada agak sedikit ke utara daripada garisan khatulistiwa menyebabkan Malaysia tidak mengalami fenomena Tengah Hari Tanpa Bayang pada 21 Mac lalu,” katanya.

Katanya, Malaysia telah mula mengalami fenomena berkenaan pada Rabu lalu di bandar-bandar Serian, Sri Aman dan Betong di Sarawak serta Kukup di Johor.

“Ini diikuti bandar-bandar lain pada tarikh-tarikh berikutnya sehinggalah ke bandar terakhir iaitu Kudat dan Jambongan di Sabah pada 7 April 2022.

“Selepas 7 April 2022, matahari akan semakin teranjak ke latitud-latitud lebih ke utara iaitu ke negara-negara seperti Thailand, Vietnam dan Kemboja,” katanya.

Menteri Sains, Teknologi dan Inovasi, Datuk Seri Dr Adham Baba berkata, beliau ingin seluruh Keluarga Malaysia menghayati fenomena ini.

“Orang ramai digalakkan keluar rumah lebih awal untuk memerhatikan perubahan bayang-bayang sendiri atau bayang-bayang objek lain di sekitar kawasan,” katanya.


Ismail Sabri saman Anina

KUALA LUMPUR, 27 Rejab 1442H, Khamis – Datuk Seri Ismail Sabri Yaakob memfailkan saman terhadap bekas Ketua Wanita Parti Pribumi Bersatu Malaysia Anina Saadudin atas dakwaan menyiarkan kata-kata fitnah menerusi Facebook (FB) miliknya bahawa Menteri Pertahanan itu tidak kompeten dalam menjalankan tugas ketika melaksanakan Perintah Kawalan Pergerakan (PKP).

Ismail Sabri, 61, selaku plaintif memfailkan saman fitnah itu dalam kapasiti peribadinya menerusi Tetuan Kesavan pada 5 Mac lepas dengan menamakan Anina, 46, selaku defendan tunggal.

Dalam penyataan tuntutan, Ismail Sabri mendakwa Anina telah menerbitkan 13 kata-kata fitnah terhadap plaintif dan turut memuat naik video di dalam Facebook miliknya, antara lain mendakwa menteri itu tidak kompeten dalam menjalankan tugasnya ketika melaksanakan peraturan-peraturan ketat untuk memerangi penyebaran COVID-19 menerusi PKP.

Menurut plaintif, 13 penyiaran kata-kata fitnah dibuat oleh Anina bermula 5 Feb hingga 3 Mac lepas menerusi Facebooknya yang turut dikongsi oleh pengguna laman sosial itu.

Kata-kata fitnah itu antara lain membawa maksud bahawa plaintif adalah ‘boneka’ yang semata-mata melaksanakan perintah perdana menteri, tidak cekap dan kompeten dalam kerjayanya.

Menurut Ismail Sabri, laporan polis telah dibuat terhadap defendan dan siasatan oleh pihak berkuasa dimulakan terhadap siaran fitnah itu, namun defendan tidak mengendahkan perkara berkenaan.

Menurutnya akibat kata-kata fitnah itu, reputasinya turut terjejas dan siaran-siaran fitnah yang dibuat oleh defendan adalah berniat jahat untuk mencederakan dan menjatuhkan nama baik serta imej plaintif.

Oleh itu, plaintif menuntut ganti rugi am, ganti rugi teladan, ganti rugi tambahan, faedah, kos dan relif lain difikirakan sesuai oleh mahkamah.

Sementara itu, Ismail Sabri turut memfailkan permohonan secara ex parte (sebelah pihak) untuk mendapatkan perintah injunksi bagi memaksa defendan dengan serta-merta memadamkan kesemua penyiaran fitnah mengenai plaintif di akaun Facebook defendan dan injunksi bagi menghalang defendan atau wakilnya daripada membuat penyataan fitnah menerusi media sosial yang diuruskan oleh defendan.

Ahli Parlimen Bera memfailkan permohonan itu atas alasan defendan secara berterusan sejak awal Feb lepas, menyiarkan beberapa kata-kata fitnah terhadap plaintif, yang tidak benar.

Plaintif mendakwa walaupun laporan polis telah dibuat, namun defendan masih tidak menyesal dan terus menyiarkan 12 kata-kata fitnah terhadap plaintif pada 13 Feb, 17, 18 dan 19 Feb serta 23 Feb lepas, mengakibatkan surat tuntutan bertarikh 24 Feb lepas dihantar, antara lain memohon supaya defendan dengan serta merta memadamkan siaran-siaran fitnah itu.

Dakwa plaintif, defendan enggan membalas kepada tuntutan plaintif dan terus menyiarkan dua lagi kata-kata fitnah terhadap plaintif pada 3 Mac lepas.

Permohonan perintah injunksi itu didengar di hadapan Hakim Mahkamah Tinggi Datuk Seri Mohd Firuz Jaffril hari ini. – Bernama


MP lompat parti harus letak jawatan, perlu dapatkan mandat baharu

KUALA LUMPUR, 8 Ramadan 1443H, Ahad – Mana-Mana Ahli Parlimen (MP) yang menukar parti hendaklah meletak jawatan dan kembali kepada rakyat dalam pilihan raya kecil untuk mendapatkan mandat baharu, kata pakar undang-undang Profesor Emeritus Datuk Dr Shad Saleem Faruqi.

Penyandang Kursi Tunku Abdul Rahman Fakulti Undang-Undang Universiti Malaya itu berkata pada pandangan peribadinya, ia adalah cadangan yang akan diutarakan beliau jika Ahli Parlimen melompat ke parti lain.

“Mungkin beliau (MP) mempunyai bantahan dari segi moral dan ideologi yang jujur mengenai hala tuju partinya tetapi dalam kes itu, beliau perlu kembali kepada pengundinya dan mengucapkan “terima kasih kerana mengundi saya sebelum ini, kini saya memakai songkok baharu dan anda perlu percayakan saya sekali lagi mengenai sebab saya keluar parti dan saya minta anda berikan saya mandat baharu.”

“Bagaimanapun, cadangan ini memerlukan pemansuhan Perkara 48, Fasal 6 (Perlembagaan Persekutuan) kerana ia menyatakan bahawa jika mana-mana MP meletak jawatan, maka untuk tempoh lima tahun akan datang beliau hilang kelayakan bertanding mana-mana kerusi Parlimen. Jadi kita memerlukan pindaan Perlembagaan kepada Perkara 48, Fasal 6 serta Perkara 10,” katanya dalam program The Nation bertajuk Undang-Undang Anti Lompat Parti yang disiarkan oleh Bernama TV hari ini.

Perkara 10 Perlembagaan Persekutuan menyentuh mengenai kebebasan bercakap, berhimpun dan berpersatuan.

Menurut Shad Saleem, isu lompat parti bukanlah perkara baharu di negara ini kerana perbuatan berpaling tadah telah menyebabkan kejatuhan kerajaan antaranya di Terengganu seawal tahun 1962, Sarawak (1966), Kelantan (1977) dan Kerajaan Persekutuan dua tahun lepas sehingga menyebabkan ketidakstabilan yang kronik kepada negara.

Beliau berkata berkata terdapat kira-kira 41 daripada 193 negara yang mempunyai undang-undang antipembelotan antaranya India, Singapura serta Israel dan di Malaysia, negeri Sabah, Kelantan dan Pulau Pinang yang telah cuba bereksperimen dengan undang-undang itu.

“Saya telah membaca dengan agak bimbang satu cadangan yang amat ekstrem di Malaysia bahawa menukar kem setengah jalan perlu dijadikan kesalahan pilihan raya di bawah Perkara 48 dan kerusi perlu dikosongkan serta hilang kelayakan untuk bertanding selama lima tahun. Saya tidak fikir kita perlu membawa undang-undang jenayah ke dalam isu ini,” katanya.

Alternatif kedua pula ialah jika seorang MP keluar parti, mengundi menentang parti atau menentang parti dalam isu penting, maka parti boleh memaklumkan Speaker bahawa MP itu bukan lagi ahli parti tersebut.

Shad Saleem juga berkata ini bermakna cadangan sedemikian adalah bertujuan mengukuhkan perpaduan parti yang kemudian menjadi hasrat Perlembagaan namun kelemahannya ialah ia akan memberikan kepimpinan parti terlalu banyak kuasa yang menyebabkan mana-mana ahli parti tidak dapat bersuara atau mencabar pemimpin parti.

“Masalahnya ialah jika parti tidak mempunyai kuasa untuk mengambil tindakan terhadap seorang MP, maka saya dimaklumkan oleh sesetengah pihak bahawa apa yang MP itu boleh lakukan ialah kekal bersama parti secara rasmi namun teruskan mengundi menentangnya sehingga mungkin menyebabkan parti itu tewas atas undi percaya.

“Malangnya, tidak akan ada penyelesaian yang sempurna, seperti dalam kehidupan, jadi dalam isu undang-undang, kita perlu mengambil jalan tengah dan mencapai keputusan yang paling kurang merugikan,” katanya.

Satu sidang khas Parlimen untuk membentang dan membahaskan Rang Undang-Undang Perlembagaan (Pindaan) (No. 3) 2022 akan diadakan esok yang membabitkan penggubalan punca kuasa di bawah Perkara 10 Perlembagaan Persekutuan bagi membolehkan akta baharu bagi melarang MP menukar parti digubal.

Bagaimanapun, Rang Undang-Undang Perlembagaan (Pindaan) berkaitan Anti Lompat Parti, yang dijadual dibentang, dibahas dan diluluskan pada sidang khas itu telah ditangguhkan kepada satu lagi sidang khas Parlimen yang akan ditentukan kelak. – Bernama


Kerajaan kaji tubuh jawatankuasa perkasa Mahkamah Syariah

KUALA LUMPUR, 23 Zulhijjah 1441H, Khamis – Kerajaan sedang mengkaji untuk menubuhkan semula Jawatankuasa Memperkasa Mahkamah Syariah bagi memartabatkan institusi kehakiman syariah negara secara holistik, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata jawatankuasa itu pernah diwujudkan pada 2017, namun dihentikan susulan pertukaran kerajaan selepas Pilihan Raya Umum Ke-14.

“Selain itu, penyeragaman pentadbiran juga dilakukan melalui Pembinaan Arahan Amalan Mahkamah Syariah, Kaedah-Kaedah Mahkamah Syariah dan prosedur operasi standard (SOP) yang akan diguna pakai di seluruh mahkamah syariah,” katanya semasa Waktu Pertanyaan-pertanyaan Menteri di Dewan Rakyat, hari ini.

Beliau menjawab soalan Tan Sri Noh Omar (BN-Tanjong Karang) mengenai sama ada kerajaan berhasrat menubuhkan jawatankuasa bagi menstrukturkan semula pentadbiran dan prosedur yang diguna pakai mahkamah syariah bagi menaik taraf perkhidmatan serta integriti institusi itu.

Zulkifli berkata sebarang usaha untuk menstrukturkan semula pentadbiran dan prosedur yang diguna pakai mahkamah syariah di seluruh negara perlu mendapat perkenan Raja dan Sultan selaku ketua agama negeri serta Yang di-Pertuan Agong bagi negeri yang tidak beraja, dan pihak berkuasa agama kerajaan negeri yang berautoriti. – Bernama


Lubnan gagal pilih presiden kali ke-3

BEIRUT, 24 Rabiulawal 1444H, Jumaat – Parlimen Lubnan gagal memilih presiden buat kali ketiga pada Khamis, sekali gus mengheret negara itu kepada kebuntuan institusi di tengah-tengah krisis kewangan.

Seramai 119 daripada 128 ahli Parlimen bersidang selama satu setengah jam pada Khamis.

Peraturan pemilihan memerlukan dua pertiga ahli dewan, bermakna tiada satu parti atau perikatan boleh melaksanakan pengundian.

Pusingan pertama memerlukan dua pertiga undi untuk menang, namun jika itu gagal, majoriti mutlak undi sudah memadai.

Sesi pada Khamis menyaksikan 55 undi kosong, 42 untuk ahli Parlimen anti-Hizbullah, Michel Mouawad dan selebihnya lain-lain undi yang bersifat slogan politik.

Speaker Parlimen, Nabih Berri menetapkan sesi akan datang pada 24 Oktober ini.

Tempoh jawatan Michel Aoun sebagai presiden akan berakhir pada 31 Oktober ini dan perpecahan kekal dalam kalangan blok politik berhubung pembentukan kabinet baharu.

Lubnan tidak mempunyai kerajaan yang berfungsi sepenuhnya sejak Mei. Jawatan presiden sudah beberapa kali kosong sejak Perang Saudara 1975-1990.

Kemelesetan kewangan Lubnan menyebabkan kemerosotan mata wang lebih daripada 90 peratus, sekali gus meningkatkan kadar kemiskinan dan melumpuhkan sistem kewangan.-  Agensi


Perjuangan belum selesai, PEMBELA desak tubuh RCI!

Oleh Ainul Illia Meor Suzurudin

KUANTAN, 8 Jamadilawal 1442H, Rabu – Suruhanjaya Siasatan Diraja (RCI) perlu ditubuhkan bagi menyiasat kes pencerobohan tanah bagi tujuan tanaman Musang King di Raub, Pahang.

Ia tujuan menyiasat kes sehingga ke akar umbi bagi mencari pihak terlibat dalam kegiatan itu sehingga menyebabkan kerajaan negeri kehilangan pendapatan ratusan juta ringgit.

Selain itu, Naib Pengerusi Pertubuhan Pembela-Pembela Islam (PEMBELA), Ustaz Masridzi Sat menggesa, kerajaan negeri mengambil tindakan lanjut terhadap ratusan pekebun haram yang menceroboh 4,400 tanah di negeri itu.

“Kita masih belum boleh bergembira sepenuhnya. Kerana mereka (pihak pekebun) mungkin mahu membuat rayuan. Kita nak RCI tetap ditubuhkan. Sebab isunya, tindakan secara tegas belum berlaku kepada penceroboh.

“Ketika ini mereka cuma failkan untuk dibuat semakan, belum kerajaan ambil tindakan untuk mendakwa. Mereka belum didenda waima RM1 atau sehari penjara sekali pun.

“Jadi ianya belum menjawab perasaan rakyat terutama veteran askar, mereka ini sepatutnya mendapat hak ini,” katanya dalam satu sidang media, hari ini.

Katanya, beliau mahu mendengar susulan bahawa kerajaan mengambil tindakan pendakwaan terhadap mereka.

“Hakim pun dah tegur tadi berkenaan kelemahan pendakwaan undang-undang pada agensi-agensi penguatkuasaan yang ada. Jadi tolonglah penguat kuasa Pejabat Tanah dan Galian (PTG), jabatan perhutanan dan sebagainya kena bertegas sebab hakim dah tegur,” katanya.

Menyentuh mengenai kewajaran pengagihan tanah pula, Ustaz Masridzi menggesa supaya tanah yang diceroboh diagihkan kepada golongan-golongan yang lebih layak seperti veteran askar, polis atau rakyat Pahang sendiri.

“Mereka ini lebih layak kerana pengorbanan dan jasa mereka. Kembalikan semula hak ini kepada kerajaan negeri dan tuanku. Saya juga menyeru pada negeri lain yang tanahnya juga diceroboh, kita boleh menang kalau kita berani.

“Kita boleh cabar mereka boleh dilawan di mahkamah. Keputusan hari ini adalah bukti dan pemberi semangat kepada kita. Ayuh negeri-negeri lain bangkit, kembalikan tanah yang dirampas di seluruh negara,” katanya.


Sarawak kesan 76 lagi kes varian Delta

KUCHING, 11 Zulhijjah 1442H, Rabu – Institut Kesihatan dan Perubatan Komuniti (IHCM) Universiti Malaysia Sarawak (UNIMAS) mengesan 76 lagi kes COVID-19 varian Delta hari ini.

Pengarah IHCM, Prof Dr David Perera berkata, kes-kes baharu itu dikesan hasil pengesanan dan pengawasan berterusan varian Sindrom Pernafasan Akut Teruk Coronavirus 2 (SARS-CoV-2) yang menular di negeri itu.

“Sampel daripada kes-kes positif diuji antara 7 hingga 13 Julai lalu dengan majoriti kes (52 kes) dikesan di Kuching,” katanya dalam laporan terbarunya kepada Pengerusi Jawatankuasa Pengurusan Bencana Sarawak (SDMC) Datuk Amar Douglas Uggah Embas di sini hari ini.

Dr Parera berkata, kes dengan varian berkenaan dikenal pasti dalam sampel yang diambil dari Hospital Sentosa, Balai Polis Satok dan beberapa lokasi lain di Kuching, manakala 11 kes dikesan di Serian, lima di Sri Aman, tiga di Samarahan dan setiap satu di Sibu, Miri dan Betong.

“Kami juga mengesan setiap satu kes di bawah kategori ‘Import A’ (membabitkan individu yang tiba dari luar negara) dan ‘Import B’ (individu yang tiba dari bahagian lain di Malaysia).

Kini terdapat 93 kes varian Delta di Sarawak sejak ia mula dikesan pada 18 Jun lalu.-   Bernama


Anak veteran MCA dakwa terima gangguan seksual pemimpin persatuan Cina

KUALA LUMPUR, 7 Zulkaedah 1442H, Jumaat – Seorang peguam, Veronica Wong Pei Huan yang juga anak perempuan veteran Ahli Jawatankuasa Pusat MCA, Tan Sri Wong Mook Leong mendakwa, bahawa dia telah menghadapi gangguan seksual dari seorang pemimpin persatuan Cina tempatan.

Dalam catatan Facebook pada 15 Jun lalu, Wong mendakwa, dia telah diganggu oleh ‘MCO Sex Maniac’ melalui teks, panggilan telefon dan video pornografi.

Wong tidak teragak-agak untuk menyebut nama pengganggunya, dengan menyatakan bahawa pelaku tersebut adalah Ahli Jawatankuasa Dewan Perhimpunan Cina Kuala Lumpur dan Selangor (KLSCAH) dan merupakan figura masyarakat.

“Dia adalah Tuan Yeo Kwi Seng,” katanya sambil melampirkan foto kad perniagaan individu tersebut.

Wong menjelaskan bahawa dia telah bertemu pelaku ketika menghadiri upacara pengebumian bersama rakan-rakan lain beberapa bulan yang lalu.

Dia dan individu tersebut duduk di meja yang sama dan akhirnya bertukar kad nama.

Ketika kali pertama menghubungi Wong, Yeo mempunyai beberapa pertanyaan berkenaan undang-undang untuknya.

Namun, dia mendapati perbualan selanjutnya ‘sangat tidak normal’.

Wong turut menyertakan tangkapan skrin mesej WhatsApp di antara mereka sebagai bukti.

Mesejnya bersifat seksual dan juga melibatkan video pornografi.

Wong mendakwa, dia mempunyai kandungan yang terlalu tidak senonoh untuk dimuat naik ke Facebook.

Peguam berusia 50 tahun itu memaklumkan bahawa dia ingin meminta bantuan Penasihat Undang-Undang dan Pusat Bantuan Wanita (LAWA).

Semalam (17 Jun), Wong menyatakan dalam wawancara bahawa dia masih belum menghubungi polis mengenai perkara itu.

Namun, dia telah mengajukan keluhan kepada Ketua Wanita MCA, Datuk Heng Seai Kie. Mereka akan menangani masalah itu bagi pihaknya.

Bagaimanapun, Yeo mempunyai kisah yang berbeza untuk diceritakan.

Menurutnya, mereka benar-benar bertemu di majlis pengebumian dan mula bercakap selepas itu.

Namun, walaupun beberapa perbualan mereka berkaitan dengan masalah seksual, Wong tidak menyatakan rasa jijik mengenai topik tersebut.

“Kandungan (merujuk kepada gangguan seksual dan pornografi) hanyalah gurauan di kalangan orang dewasa.

“Dan dia tidak memberi amaran kepada saya tentang perbualan itu. Dia tidak tahu mengapa Wong akan memuat naik kad perniagaannya dan tangkapan layar perbualan mereka ke Facebooknya.

“(Wong) pernah mengganggu saya di tengah malam. Saya memberitahunya bahawa saya mempunyai keluarga dan isteri,” kata Yeo.

Yeo telah menafikan tuduhan tersebut dan menyatakan bahawa dia akan menyerahkan masalah itu kepada peguamnya.

Dalam perkembangan terbaharu, Yeo dilaporkan mengundurkan diri dari Lembaga Pengarah KLSCAH berikutan dakwaan Wong.

“KLSCAH telah menerima peletakan jawatannya dan akan membiarkan peguamnya menangani perkara itu,” kata persatuan China dalam satu kenyataan, semalam.


Persoal belanjawan Bumiputera, Khalid hanya buat dirinya dibenci

Oleh Ainul Illia Meor Suzurudin

BANGI, 5 Rabiulakhir 1442H, Sabtu – Sikap yang ditonjolkan Ahli Parlimen Shah Alam, Khalid Abdul Samad apabila menyifatkan Belanjawan 2021 tidak adil kepada rakyat bukan Bumiputera, hanya akan menimbulkan rasa benci rakyat peribumi kepadanya serta partinya.

Naib Pengerusi Pertubuhan Pembela-Pembela Islam (PEMBELA), Ustaz Masridzi Sat berkata, di kala pemimpin DAP mendakwa mereka membela hak rakyat peribumi Melayu, secara tiba-tiba Khalid pula mengeluarkan kenyataan seolah bersikap anti terhadap kaumnya sendiri.

“Tanya Khalid Samad itu dia orang Melayu ke, orang Bumiputera ke? Yang nak bising sangat atau sibuk pertahankan kaum lain itu pasal apa? Tidakkah kita kaum peribumi dan majoriti dalam negara ini?

“Cukuplah 22 bulan dulu rakyat dah lihat kaum peribumi disisih dan diganggu hak kita walaupun Melayu adalah penduduk majoriti dalam negara ini yang dijamin hak dalam Perkara 153 Perlembagaan negara,” katanya ketika dihubungi Ismaweb.net, hari ini.

Membidas lanjut kenyataan Khalid, Ustaz Masridzi berkata, kerajaan sekarang berhak untuk membetulkan kembali dasar kerajaan dulu yang bersikap terlalu longgar.

“Terimalah hakikat, takdir bahawa kerajaan kamu telah tumbang dan majoriti rakyat Bumiputera telah benci kerana sikap buruk yang ada dalam diri kalian semua yang tidak berani membela hak agama Islam, raja, bangsa dan negara ini sehingga golongan majoriti peribumi negara kita rasa dizalimi dan ditindas.

“Kalian rajin sangat melayani kerenah rasis kaum minoriti sehingga mengabaikan rakyat majoriti Bumiputera.

“… sehingga lahir gelombang kebangkitan rakyat bawahan peribumi Melayu yang rasa tidak puas hati dan marah kerana pihak tersebut telah berani mengganggu-gugat hak Islam, raja, bangsa dan bahasa orang Melayu Bumiputera dalam negara kita ini,” katanya lagi.

Sehubungan itu, Ustaz Masridzi menggesa Khalid bersama partinya, Parti Amanah Negara (PAN) untuk kembali menilai perjuangan dan wadah asal mereka yang kini jelas sudah tersasar.

“Bertaubatlah, kembalikanlah kepada dasar asal perjuangan kalian yang dulunya konon nak membela dan memperjuangkan nasib kaum Bumiputera dalam negara kita ini,” tegasnya.

Terdahulu, Khalid mendakwa peruntukan dalam Belanjawan 2021 kepada bukan Bumiputera tidak adil dan dibuat sebagai belanjawan pilihan raya untuk menarik sokongan Melayu-Islam.

Pengarah Komunikasi PAN itu berkata, dengan jumlah wang yang besar diperuntukkan kerajaan dalam Belanjawan 2021, ia sewajarnya diagihkan secara adil dan saksama kepada rakyat tanpa mengira agama dan bangsa.

Namun, Ikatan Muslimin Malaysia (ISMA) mempertahankan Belanjawan 2021 itu dan menekankan bahawa Bumiputera layak diberikan peruntukan yang lebih.

“Peruntukan besar yang diberikan untuk dibelanjakan buat membantu Bumiputera bukanlah satu bentuk ketidakadilan tetapi realitinya memang Bumiputera adalah yang paling terkebelakang dan memerlukan dari segi ekonomi,” katan Presiden ISMA, Haji Aminuddin Yahaya.


Wanita dirampas MyKad masih dapat rawatan hospital

KUCHING, A21 Ramadan 1444H, Rabu – Seorang pesakit kanser wanita yang dilaporkan mengalami masalah selepas kad pengenalannya dirampas Jabatan Pendaftaran Negara (JPN) sejak November tahun lepas tidak pernah dinafikan untuk menjalani rawatan di dua hospital kerajaan di utara Sarawak.

Pengarah Jabatan Kesihatan Negeri (JKN) Sarawak, Dr Ooi Choo Huck berkata, anak perempuan kepada pesakit berusia 65 tahun itu telah dihubungi dan mengesahkan bahawa pihak Hospital Lawas dan Hospital Miri tidak pernah menolak untuk merawat ibu beliau.

“JKN Sarawak ingin memaklumkan bahawa perkhidmatan kesihatan telah terus diberi kepada pesakit ini tanpa mengira status pendaftaran MyKad dan kewarganegaraan pesakit berkenaan,” katanya dalam kenyataan hari ini.

Kenyataan itu susulan laporan sebuah portal berita yang mengatakan wanita berkenaan, Lina Samuel menghadapi kesulitan untuk menjalani rawatan sejak MyKadnya dirampas JPN.

Laporan itu turut menyebut MyKad Lina dirampas sewaktu beliau hendak menukar alamatnya bagi membolehkannya mengundi pada Pilihan Raya Umum ke-15 tahun lepas dan pegawai JPN yang bertugas ketika itu memberitahu rampasan itu dibuat atas arahan orang atasan.

Dr Ooi berkata, individu yang dilaporkan dalam portal itu adalah di bawah pemantauan pakar bedah di Hospital Miri yang telah melakukan beberapa prosedur untuk merawatnya antara 15 Feb hingga 20 Mac lepas, selain diberikan janji temu rawatan susulan di klinik pakar hospital itu pada 17 April ini.

“Pesakit berkenaan juga telah mendapatkan rawatan di Unit Kecemasan dan Trauma Hospital Lawas pada 1 April 2023, di mana beliau menjalani pemeriksaan serta dirujuk kepada pegawai perubatan yang bertugas atas panggilan dan diberikan rawatan bersesuaian,” tambahnya. – Bernama


Parlimen boleh bersidang dalam tempoh darurat: Agong

BANGI, 12 Rejab 1442H, Rabu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan pandangan bahawa Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai atas nasihat Perdana Menteri.

Pengelola Bijaya Diraja Istana Negara, Datuk Ahmad Fadil Shamsuddin berkata, perkara ini termaktub di dalam sub perenggan 14(1)(b) Ordinan Darurat (Kuasa-Kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Seri Paduka Baginda atas nasihat Perdana Menteri.

“Oleh yang demikian, tanggapan sesetengah pihak bahawa pelaksanaan proklamasi darurat menghalang Parlimen untuk bersidang adalah tidak tepat.

“Perlu ditegaskan di sini bahawa perkenan Seri Paduka Baginda kepada nasihat Perdana Menteri berkenaan proklamasi darurat pada 12 Januari lalu adalah semata-mata sebagai langkah proaktif untuk membendung gejala wabak COVID-19 yang telah meragut lebih 1,000 nyawa setakat ini,” katanya dalam satu kenyataan, hari ini.

Seri Paduka bertitah demikian ketika menerima menghadap Speaker Dewan Negara, Tan Sri Dr Rais Yatim dan Speaker Dewan Rakyat, Datuk Azhar Azizan Harun di Istana Negara hari ini.

Dalam pada itu, Seri Paduka Baginda juga mengambil maklum atas hal-hal sampingan berkaitan budaya, warisan serta etika tataperlakuan Ahli-ahli Dewan Rakyat dan Dewan Negara semasa melunaskan tanggungjawab berbahas dan bertindak agar sentiasa bersifat mulia dan dipandang tinggi.

Sementara itu, berhubung dengan perkembangan terkini wabak COVID-19, Seri Paduka Baginda mengambil kesempatan ini menzahirkan penghargaan kepada kerajaan khususnya Kementerian Kesihatan Malaysia dan Kementerian Sains, Teknologi dan Inovasi serta agensi-agensi kerajaan di atas usaha merealisasikan Program Imunisasi COVID-19 Kebangsaan yang dijadualkan bermula pada hari ini.

“Seri Paduka Baginda menzahirkan setinggi penghargaan kepada para wira dan wirawati petugas barisan hadapan di atas pengorbanan yang dicurahkan tanpa mengira masa dan penat lelah dalam memerangi wabak COVID-19.

“Seri Paduka Baginda turut mengajak rakyat untuk bersama Baginda mendoakan semoga negara ini sentiasa dilindungi dan bebas dari wabak ini dengan segera,” katanya.


Petisyen bantah portal Mandarin cecah 13,000 tandatangan

BANGI, 3 Safar 1442H, Isnin – Petisyen mendesak Suruhanjaya Pencegahan Rasuah Malaysia (SPRM) menutup segera portalnya dalam bahasa Mandarin kini mencecah hampir 13,000 tandatangan.

Setakat jam 11 pagi ini, seramai 12,600 telah menandatangani petisyen di platform change.org sejak dilancarkan dua hari lalu, bagi mendesak penutupan portal berkenaan.

Menurut petisyen itu, kewujudan portal SPRM dalam bahasa Mandarin adalah satu penghinaan terhadap identiti nasional watan rakyat.

“Sepatutnya kita yang mengaku sebagai warganegara Malaysia, menerima secara total bahawa kita perlukan sebuah identiti nasional yang satu untuk memastikan perpaduan dan keharmonian semua rakyat Malaysia.

“Kita mendesak agar pihak SPRM boleh menutup laman portal ini dengan segera. Kembalilah kepada asas Perlembagaan Persekutuan. Kerajaan pemerintah tidak seharusnya membenarkan ini berlaku sama sekali,” kata Ketua Angkatan Pemuda Pemudi BERJASA (ANGKASA), Hazwan Mohamad.

Pagi ini, ANGKASA hadir ke ibu pejabat SPRM untuk menghantar memorandum dan petisyen bantahan tersebut.

Petisyen ini telah diserahkan kepada wakil pegawai SPRM yang seterusnya akan disampaikan kepada Ketua Pesuruhjaya SPRM, Datuk Seri Azam Baki.

Terdahulu, SPRM melancarkan portal dalam bahasa Mandarin, bagi memenuhi keperluan masyarakat Cina mendapatkan maklumat mengenai pencegahan rasuah dan perkara berkaitan suruhanjaya itu.

Bagaimanapun, tindakan itu menerima kecaman ramai pihak yang menyifatkan ia sebagai tidak wajar dan memalukan.


Mohamaddin hina pengorbanan pasukan keselamatan

BANGI, 3 Safar 1442H, Isnin – Bukan hanya tidak menghormati, bahkan kenyataan calon Parti Warisan Sabah (Warisan), Datuk Mohamaddin Ketapi telah menghina pengorbanan anggota pasukan keselamatan dalam insiden pencerobohan Lahad Datu.

Presiden UMNO, Datuk Seri Ahmad Zahid Hamidi berkata, tidak hanya kepada anggota terkorban, Mohamaddin juga menghina pasukan keselamatan seluruh negara, yang bergadai nyawa mempertahankan kedaulatan Sabah.

Beliau berkata, kenyataan itu juga menghiris perasaan keluarga 10 anggota keselamatan yang terkorban dalam peristiwa di Kampung Tanduo, Lahad Datu pada 2013.

“Sebagai Menteri Pertahanan ketika itu, saya menafikan tuduhan fitnah mengenai insiden pencerobohan Lahad Datu dan mengesahkan Ops Daulat adalah langkah terbaik kerajaan BN dalam menghadapi ancaman pengganas.

“Rakyat Sabah harus menolak calon-calon seperti ini,” katanya dalam kenyataan di Facebooknya, hari ini.

Terdahulu, tular satu video ucapan bekas menteri Pakatan Harapan (PH) itu yang mendakwa pencerobohan di Lahad Datu, kira-kira tujuh tahun lalu hanyalah sandiwara.

Dalam video berdurasi lebih satu minit itu juga, Mohamaddin turut seperti memperlekehkan insiden Tanduo.

Berdasarkan video ucapannya itu, calon Dewan Undangan Negeri (DUN) Segama itu juga menganggap anggota keselamatan bukan ‘berperang’ dengan pengganas, sebaliknya hanya berperang dengan ayam dan anjing.

Bagaimanapun, Mohamaddin dilaporkan memohon maaf kepada anggota keselamatan dan mendakwa ucapan beliau dalam klip video itu sudah disalah erti.

Katanya, beliau tidak berniat memperkecil atau menghina anggota keselamatan yang berjuang menjaga kedaulatan negara daripada pencerobohan.

“Ketika memberikan ceramah, saya memberikan gambaran kesukaran yang dihadapi oleh anggota keselamatan kita dalam mempertahankan kedaulatan negara yang berpunca daripada kelemahan kerajaan terdahulu dalam menyelesaikan isu pendatang tanpa izin.

“Seharusnya video yang ditularkan tersebut dimainkan sepenuhnya dan bukanhanya merujuk kepada soal tersebut semata-mata dan saya mengutuk sekeras-kerasnya permainan kotor pihak tertentu yang jelas mahu menjatuhkan maruah Warisan,” katanya.


Tak mungkin COVID-19 berakhir tahun ini: WHO

GENEVA, 18 Rejab 1442H, Selasa – Tidak realistik untuk mengharapkan pandemik COVID-19 – yang mula menular sejak 2019 – berakhir pada penghujung tahun ini, kata Pertubuhan Kesihatan Sedunia (WHO).

Meskipun boleh berakhir lebih awal, namun Pengarah Eksekutif Program Kesihatan Kecemasan WHO, Dr Michael Ryan menganggap keadaan itu sebagai tidak realistik.

“Jadi, saya berpendapat tidak realistik untuk kita fikir bahawa pandemik ini dapat berakhir pada penghujung tahun.

“Tetapi saya rasa apa yang kita mampu adalah tangani kadar jangkitan dan rawatan di hospital, kematian serta penularan baharu berkaitan wabak ini,” katanya dalam sidang media, semalam.

Sementara itu, Ketua Saintis WHO, Dr Soumya Swaminathan berkata, tujuan pelan vaksinasi COVAX adalah untuk mengakhiri fasa akut wabak pada penghujung 2021.

COVAX adalah program yang diketuai WHO, Gavi dan Gabungan Inovasi Kesediaan Wabak (CEPI) bagi memastikan pemberian vaksin COVID-19 diterima seluruh dunia.

“Kita masih berdepan cabaran besar dalam memberikan vaksin secara adil kepada mereka yang paling memerlukan di seluruh dunia.

“Kita berada di posisi yang jauh lebih baik daripada sepatutnya. Namun ia bukan jaminan kerana negara sedang berjuang melawan wabak,” katanya.

Menurut maklumat dikeluarkan WHO, terdapat 256 vaksin masih dalam fasa dibangunkan di seluruh dunia – 74 daripadanya dalam ujian klinikal – termasuk di Jerman, China, Russia, Britain dan Amerika Syarikat (AS).-  Agensi


Pegawai JIM mengaku tak bersalah terhadap 21 tuduhan rasuah

JOHOR BAHRU, 27 Jamadilawal 1442H, Isnin  – Seorang pegawai kanan Jabatan Imigresen Malaysia (JIM), yang didakwa atas satu tuduhan rasuah di Shah Alam, Selangor, Disember lalu, sekali lagi didakwa dengan 21 pertuduhan baharu oleh Suruhanjaya Pencegahan Rasuah Malaysia (SPRM), di sini, hari ini.

Tertuduh, Zulkifly Abd Za’par, 47, yang juga Timbalan Penolong Pengarah Kanan, Bahagian Pencegahan Antipemerdagangan Orang dan Penyeludupan Migram (ATIPSOM) JIM, bagaimanapun, mengaku tidak bersalah terhadap semua pertuduhan itu.

Pendakwaan dilakukan di sebuah hospital swasta di sini, di hadapan Hakim Kamaruddin Kamsun berikutan tertuduh sedang menerima rawatan akibat darah tinggi.

Mengikut pertuduhan pertama, Zulkifly didakwa memperoleh secara rasuah bagi dirinya RM1,500 daripada Ahmad Takrim Mat Yusop melalui pihak ketiga, Noorashikin Radzali sebagai dorongan tidak mengambil tindakan ke atas satu kertas siasatan yang sedang disiasat Zulkifly.

Perbuatan itu didakwa dilakukan di Taman Setia Tropika, di sini, pada 8 Disember 2019.

Dia didakwa mengikut Seksyen 17(a) Akta SPRM 2009 dan boleh dihukum di bawah seksyen 24 akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah suapan atau RM10,000 mana-mana yang lebih tinggi, jika sabit kesalahan.

Bagi pertuduhan kedua hingga 20, Zulkifly didakwa memperoleh suapan berjumlah RM55,000 menerusi dua akaun bank miliknya antara Julai 2018 dan Oktober tahun lalu.

Suapan itu sebagai dorongan melindungi dua buah syarikat untuk tidak dikenakan tindakan undang-undang kerana menggajikan pekerja warga asing tanpa permit yang sah.

Dia didakwa melakukan perbuatan terbabit sebuah restoran di Kulai; di Taman Setia Tropika serta di Taman Nusa Perintis 2, di sini, antara 1 Julai 2018 dan 4 Oktober lepas.

Dia didakwa mengikut Seksyen 16(a) B Akta SPRM 2009 dan boleh dihukum di bawah seksyen 24 akta sama yang memperuntukkan penjara maksimum 20 tahun dan denda lima kali ganda suapan atau RM10,000 atau mana-mana lebih tinggi, jika sabit kesalahan.

Pendakwaan dikendalikan Timbalan Pendakwa Raya Mahadi Abdul Jumaat, manakala Zulkifly tidak diwakili peguam.

Hakim Kamarudin menetapkan wang jaminan RM30,000 dan memerintahkan tertuduh melapor diri setiap bulan ke Ibu Pejabat SPRM bemula bulan depan.

Mahkamah turut menetapkan 24 Februari depan untuk sebutan semula kes itu.

Pada 22 Disember lalu, tertuduh didakwa di sebuah hospital swasta di Shah Alam, atas tuduhan rasuah sebanyak RM3,000 sebagai dorongan tidak mengambil tindakan berhubung suatu siasatan, pada November 2019.

Pendakwaan di hadapan Hakim Azura Alwi itu dikendalikan di hospital berkenaan berikutan tertuduh menjalani rawatan darah tinggi dan sakit jantung. -Bernama


ADUN Perak didakwa ambil dadah

BUKIT MERTAJAM, 18 Ramadan 1443H, Rabu – Ahli Dewan Undangan Negeri (ADUN) Perak, V.R.Terence Naidu dihadapkan ke Mahkamah Majistret di sini hari ini atas pertuduhan mengambil dadah pada Januari lepas.

Terence Naidu, 54, mengaku tidak bersalah atas pertuduhan mengikut Seksyen 15 (1) (a) Akta Dadah Berbahaya 1952 itu yang boleh dihukum di bawah Seksyen 15 (1) akta yang sama dan dibaca bersama Seksyen 39B akta sama.

Jika sabit kesalahan, dia boleh dihukum denda maksimum RM5,000 atau penjara tidak melebihi dua tahun dan selepas hukuman harus menjalani pengawasan tidak kurang dua tahun atau tidak lebih tiga tahun yang ditetapkan oleh mahkamah.

Dia didakwa telah mengambil dadah jenis ‘3,4 – methylenedioxymethamphetamine’, yang ditetapkan di Bahagian III dari Jadual Pertama, Akta Dadah Berbahaya 1952.

ADUN Pasir Berdamar itu dituduh melakukan perbuatan itu di Pejabat Bahagian Siasatan Jenayah Narkotik Ibu Pejabat Daerah Seberang Perai Tengah pada kira-kira 12.13 pagi, 14 Januari lepas.

Terdahulu, Pengarah Pendakwaan negeri, Datuk Khairul Anuar Abdul Halim yang mengendalikan pendakwaan, menawarkan jaminan sebanyak RM5,000.

Peguam Ramkarpal Singh dan RSN Rayer yang mewakili Terence Naidu memohon jaminan minimum kerana tertuduh telah memberikan kerjasama kepada polis sepanjang siasatan dijalankan.

Majistret Nurul Rasyidah Mohd Akit bagaimanapun membenarkan tertuduh diikat jamin RM4,000 dengan seorang penjamin dan menetapkan 17 Mei untuk sebutan semula kes.

Pada 14 Januari lepas, Polis Pulau Pinang telah menahan seorang ADUN dari Perak kerana positif dadah dalam serbuan di sebuah pusat hiburan di Perai, di Butterworth. – Bernama


Israel buka kedutaan di Bahrain secara rasmi walau dibantah

MANAMA, 19 Safar 1445H, Selasa – Israel secara rasmi membuka kedutaannya di Bahrain walaupun mendapat bantahan meluas berikutan normalisasi hubungan rejim Al Khalifah dengan entiti haram itu.

Majlis itu diadakan di ibu negara Manama pada hari Isnin dengan kehadiran Menteri Luar Bahrain, Abdullatif Al Zayani dan rakan sejawatannya dari Israel, Eli Cohen serta beberapa ahli perniagaan dan pegawai Bahrain.

Cohen berkata, ketika majlis perasmian Manama dan Tel Aviv telah bersetuju untuk meningkatkan bilangan penerbangan terus, pelancongan, jumlah perdagangan dan pelaburan.

Terdahulu, Menteri Luar Israel bertemu Putera Mahkota Bahrain Salman bin Hamad Al-Khalifa dan membincangkan ‘pentingnya memajukan projek perdagangan bebas’ antara kedua-dua pihak.

Pembukaan kedutaan Israel di Bahrain berlaku tiga tahun selepas rejim Al Khalifah dan Emiriah Arab Bersatu menandatangani perjanjian normalisasi yang dikelola Amerika Syarikat (AS) dengan Israel dalam satu acara di Washington.

Sudan dan Maghribi juga mengikutinya dan menandatangani perjanjian normalisasi yang sama yang diusahakan oleh AS dengan rejim pendudukan.

Orang ramai di Bahrain mengadakan perhimpunan mengutuk normalisasi hubungan rejim Manama dengan rejim Israel, dan menyatakan solidariti dengan tahanan politik.

Rakyat Bahrain telah berulang kali menyatakan bantahan mereka terhadap normalisasi hubungan dengan rejim Israel.

Kumpulan pembangkang utama Bahrain al-Wefaq dan ulama terkemuka kerajaan Sheikh Isa Qassim juga telah berulang kali mengutuk langkah normalisasi oleh dinasti Al Khalifah.

Tindakan itu mencetuskan kecaman meluas daripada rakyat Palestin serta negara dan penyokong hak asasi manusia di seluruh dunia, terutama dunia Islam.

Rakyat Palestin mengecam perjanjian itu sebagai “tikam dari belakang” dan pengkhianatan terhadap perjuangan mereka menentang pendudukan Israel selama beberapa dekad. – Agensi


Korban Taufan Goni meningkat 16 orang

MANILA, 16 Rabiulawal 1442H, Isnin – Jumlah kematian akibat Taufan Goni, yang melanda selatan pulau Luzon, di Filipina meningkat kepada 16 orang, lapor agensi berita Xinhua.

Pejabat Pertahanan Awam (OCD) di Bicol, wilayah paling teruk dilanda taufan di selatan pulau Luzon, pada Isnin dalam satu laporan berkata, jumlah kematian meningkat kepada 16 orang, manakala tiga lagi masih hilang.

Goni “Taufan Ganas” ketika pertama kali mendarat pada Subuh Ahad, dengan angin kencang maksimum 225 kilometer sejam dan kekuatan angin sehingga 310 kilometer sejam.

Taufan Goni mencetuskan banjir kilat dan tanah runtuh di wilayah Bicol, dan meninggalkan kesan kemusnahan di 12 daripada 17 wilayah di Filipina.

Pentadbir Pejabat Pertahanan Awam, Ricardo Jalad, dalam taklimat media berkata, lebih dua juta orang daripada 12 wilayah telah terjejas akibat Taufan Goni.

Taufan Goni melanda berhampiran wilayah yang dilanda Taufan Molave awal minggu ini, yang meragut 22 nyawa dan memusnahkan infrastruktur serta tanaman.

Sementara itu, biro cuaca negara menyatakan pihaknya juga sedang mengesan Ribut Tropika Atsani, yang bergerak sangat pantas dari barat laut ke arah tengah Luzon.

Taufan dan ribut tropika kerap melanda Filipina dari Jun hingga Disember, meragut ratusan nyawa dan menyebabkan kerugian berbilion dolar.

Terletak di Lingkaran Api Pasifik, Filipina adalah antara negara yang paling sering dilanda bencana di dunia, termasuk gunung berapi aktif, gempa bumi yang kerap, dan rata-rata 20 taufan setahun, menyebabkan banjir dan tanah runtuh.

Filipina kehilangan 463 bilion peso (kira-kira AS$9.56 bilion) sebagai kerugian bencana alam dari 2010 hingga 2019, menurut Lembaga Statistik Filipina. -Bernama


Projek Forest City sasaran jutawan China, pemilikan tanah tetap?

BANGI, 3 Jamadilakhir 1443H, Khamis – Tun Dr Mahathir Mohamad mendakwa, projek Forest City yang dibangunkan ketika zaman bekas Perdana Menteri, Datuk Seri Najib Razak hanya mampu dimiliki jutawan dari China.

Beliau mendakwa, projek berkenaan bertujuan membangunkan sebuah bandar mewah dalam Selat Tebrau dengan menebus guna tanah.

Dakwanya lagi, pemilikan tanah di dalam projek tersebut adalah secara kekal dan ia juga diberi taraf bebas cukai.

“Perancangan yang dilulus ialah untuk bangun bandar mewah yang mampu dibeli hanya oleh jutawan dari negara China.

“Walaupun penduduk bukan warganegara Malaysia tetapi mereka bebas ke tanah besar Malaysia atau ke Singapura.

“Saya telah lawat projek ini. Pekerjanya kebanyakan dari China. Berduyun-duyun pelawat datang dari China semasa saya buat lawatan.

“Mereka datang untuk membeli rumah-rumah mewah yang akan dibina. Pelawat warga Malaysia tidak pun sampai 20 (orang),” dakwanya dalam satu kenyataan dimuat naik di Facebooknya, hari ini.

Dakwa Dr Mahathir lagi, projek berkenaan kemudian ditamatkan dengan kerajaan perlu membayar ganti rugi berbilion Ringgit.

Selain itu, dakwanya, kerajaan juga terpaksa mendapat bantuan swasta sebanyak RM2 bilion untuk membayar faedah hutang yang dilakukan Najib.


Tinggalkan PN? UMNO putuskan esok

KUALA LUMPUR, 21 Jamadilawal 1442H, Selasa – Majlis Kerja Tertinggi (MKT) UMNO akan terlebih dahulu memuktamadkan sebarang keputusan berkaitan Ahli Parlimen UMNO, yang diarah melepaskan jawatan sama ada dalam kerajaan atau agensi berkaitan kerajaan (GLC) sebelum Februari.

Setiausaha Agung UMNO, Datuk Seri Ahmad Maslan berkata, beliau enggan mengesahkan sama ada Presiden UMNO, Datuk Seri Dr Ahmad Zahid Hamidi mengeluarkan arahan itu pada mesyuarat bersama Ketua Bahagian UMNO hari ini.

Terdahulu, media tempatan melaporkan Ahmad Zahid mengarahkan kesemua Ahli Parlimen Barisan Nasional (BN) untuk ‘angkat kaki’ dari kerajaan Perikatan Nasional (PN), sebelum Februari ini.

Mengulas lanjut, Ahmad tidak menafikan laporan berkenaan selain menyatakan bahawa perkara itu perlu dimuktamadkan ketika mesyuarat MKT UMNO esok.

“Itu hanya laporan, apa-apa yang kita bincang tadi kita akan bawa ke Majlis Kerja Tertinggi.

“Jadi, keputusan muktamad, apa juga yang dibincangkan adalah MKT esok malam,” katanya seperti dilapor Suara.TV.

Dalam perkembangan lain, Ahmad menegaskan bahawa Tan Sri Annuar Musa tidak disingkirkan sebaliknya hanya digantikan.

“Tan Sri Annuar Musa diganti. Biasanya Setiausaha Agung UMNO juga merupakan Setiausaha Agung BN.

“Saya kira itu antara sebabnya. Malah saya juga diberi tugas untuk menjadi Setiausaha Agung Muafakat Nasional (MN).

“Saya ingin tegaskan ia adalah mengganti seperti yang disebut Presiden sebut tadi. Saya cuma mengganti,” katanya.

Sebelum ini, Ahmad mengesahkan beliau dilantik sebagai Setiausaha Agung BN bagi menggantikan Annuar berkuat kuasa serta-merta.


Hak Agong panggil mana-mana pemimpin politik: Dr Mahathir

KUALA LUMPUR,29 Syawal 1442H, Khamis – Adalah menjadi hak Yang di-Pertuan Agong untuk memanggil mana-mana pemimpin politik mengikut keperluan bagi mendapatkan pandangan berkaitan keadaan semasa negara, kata bekas Perdana Menteri, Tun Dr Mahathir Mohamad.

Pengerusi Penaja Parti Pejuang Tanah Air (Pejuang) itu berkata, pemimpin utama parti-parti politik negara dipanggil menghadap Al-Sultan Abdullah Ri’ayatuddin Al-Mustafa Billah Shah adalah atas keputusan Seri Paduka untuk mendengar dan mendapat pandangan daripada mereka.

“Itu hak Agong nak jumpa dengan sesiapa kalau perlu jumpa dengan semua, itu keputusan baginda. Sebab (alasan dipanggil menghadap) itu terpulang kepada Agong. Saya tak tahu sebab apa mungkin nak tahu kedudukan dan pandangan daripada pemimpin-pemimpin politik ini,” katanya dalam sidang media secara maya hari ini.

Mengulas majlis menghadap Yang di-Pertuan Agong yang berlangsung selama 45 minit, Ahli Parlimen Langkawi itu berkata, beliau mencadangkan penubuhan sebuah badan khas seperti Majlis Gerakan Negara (MAGERAN) diwujudkan untuk menangani empat isu utama yang sedang dihadapi Malaysia.

Isu berkenaan meliputi krisis kesihatan pandemik COVID-19 dan kesannya terhadap ekonomi, ketidakstabilan politik dan sosial.

Pemimpin parti politik termasuk pembangkang dipanggil menghadap Yang di-Pertuan Agong secara berperingkat di Istana Negara bermula semalam manakala bagi pemimpin parti-parti politik di Sarawak, majlis menghadap diadakan secara dalam talian yang dijadualkan pada 14 Jun.

Dr Mahathir berkata, Al-Sultan Abdullah turut bertanya pandangannya bilakah Pilihan Raya Umum ke-15 (PRU15) sesuai diadakan.

“Baginda ada bertanya sama ada pilihan raya boleh diadakan tahun depan atau bila-bila masa. Saya berkata ia berbahaya untuk diadakan sekarang. Seperti apa yang berlaku di Sabah ketika pilihan raya negeri…akan ada peningkatan kes COVID-19,” katanya.

Beliau berkata, negara perlu mencapai imuniti kelompok dalam pemberian vaksin COVID-19 sebelum PRU15 boleh diadakan.

“Apabila kita mencapai imuniti kelompok dengan 80 peratus rakyat diberi vaksin, maka agak selamat untuk mengadakan pilihan raya. Jika tidak, apa yang berlaku di Sabah akan berulang,” katanya. – Bernama


Jangan normalisasikan tindakan bunuh diri: Timbalan Mufti

IPOH,  18 Zulkaedah 1442H, Selasa – Stigma kepada perbuatan orang yang membunuh diri sebagai tidak waras adalah satu pandangan yang salah, dan ia tidak sepatutnya dinormalisasikan, kata Timbalan Mufti Perak Datuk Zamri Hashim.

Beliau berkata, masyarakat juga perlu berhati-hati dalam memberi pandangan mengikut hadis Rasulullah SAW, agar ia tidak menjadi pencetus seolah-olah membunuh diri itu adalah sesuatu yang dibenarkan.

“Kita ambil yang asas, yang mana perbuatan bunuh diri itu termasuk dalam salah satu daripada dosa-dosa besar. Sekiranya ada bukti-bukti tindakan bunuh diri itu dilakukan dengan iktikad keyakinan bunuh diri itu halal, maka matinya itu mati kafir, kerana menghalalkan sesuatu yang diharamkan Allah.

“Namun, jika kejadian bunuh diri itu tiada bukti-bukti yang dia menghalalkan perbuatan tersebut, matinya masih dalam Islam dan dia wajib diselenggara (dikategorikan) sebagai seorang Islam,” katanya ketika menjadi panel pada program bual bicara Seminar Kelestarian Integriti, di Facebook Pejabat Setiausaha Kerajaan Negeri Perak hari ini.

Mengulas lanjut, beliau turut menyeru agar masyarakat menggandakan keprihatinan bersama anggota keluarga, kejiranan, rakan-rakan serta sesiapa sahaja, agar mereka tidak merasa sendirian mahupun tersisih daripada bantuan serta orang ramai.

Dalam pada itu beliau berkata, saluran bantuan juga boleh diberikan kepada mana-mana pihak atau agensi di negeri ini, sekiranya sesetengah individu tidak dapat memberikan bantuan kepada mereka yang memerlukan.

“Di Perak kita ada banyak pihak dan agensi yang boleh membantu. Sekiranya individu tidak dapat membantu orang yang dalam kesusahan, salurkan sahaja maklumat dan bantuan kepada mana-mana pihak,” jelasnya.

Menurutnya, sejak kebelakangan ini kes kematian akibat bunuh diri semakin meningkat, disaat pihak kerajaan sedang melaksanakan Perintah Kawalan Pergerakan (PKP) untuk mengekang penularan wabak COVID-19.

Beliau menarik perhatian, antara faktor penyumbang kejadian ini disebabkan kematian ahli keluarga berikutan COVID-19, hilang pekerjaan, putus asa, masalah pembelajaran dalam talian (PDPR) dan sebagainya.

Dilaporkan, berdasarkan statistik Polis Diraja Malaysia (PDRM), sejak 18 Mac hingga 30 Okt tahun lalu ketika PKP 1.0, sebanyak 266 kes bunuh diri telah dilaporkan dan ia terus meningkat ketika ini.

Pada 16 Jun lepas, terdapat tiga kes bunuh diri dilaporkan pada hari yang sama, diikuti pada 18 Jun dan yang terbaru, mayat lelaki berumur 56 tahun ditemui tergantung akibat bunuh diri di Balakong, Selangor semalam. -Bernama


Tambah baik segera kadar pencen hilang upaya veteran tentera

BANGI, 3 Ramadan 1444H, Sabtu – Persatuan Veteran Angkatan Tentera Malaysia (PVATM) menggesa kerajaan menambah baik kadar pencen hilang upaya (PHU) dan kadar elaun sentiasa (ELS) yang tidak menjalani penstrukturan baharu sejak 22 tahun lalu.

Presidennya, Datuk Sharuddin Omar kesal kerana kerajaan sudah sedia maklum bahawa PHU dan ELS kepada veteran cedera ketika bertugas masih menggunakan kadar lama.

Walhal, ia harus dikaji semula kerana sudah lapuk, tegasnya.

“Saya difahamkan ketika ini jumlah penerima faedah PHU tidaklah terlalu besar, hanya seramai 1,798 veteran yang cedera parah semasa bertugas.

“Sebilangan besar mereka cedera dalam operasi menentang Parti Komunis Malaya (PKM) di zaman negara menghadapi Darurat Kedua.

“Mereka adalah veteran yang cedera di tahap 21 hingga ke 100 peratus ketika bertugas. Daripada jumlah berkenaan, 14 orang Veteran PHU layak menerima ELS,” katanya seperi dilapor Sinar Harian.

Sharuddin mengambil contoh, ada dalam kalangan veteran yang mengalami kecederaan kekal sejak 1976, namun kerajaan hanya mampu membayar sebanyak RM114.24 setiap bulan.

“Sebagai contoh seorang veteran dari Kampung Kok Lanas, Ketereh, Kelantan putus kaki dari buku lali ke bawah terpijak ‘bobby trap’ komunis di Gubir, Sik, Kedah pada tahun 1976.

“Kecederaan kekal akibat tindakan musuh hanya dibayar PHU RM114.24 sebulan. Bayangkan kecederaan berlaku sejak tahun 1976 (sudah 47 tahun yang lalu). Namun, kerjaaan hanya mampu bayar RM114.24 sebulan,” katanya.

Beliau berkata, Jabatan Hal Ehwal Veteran (JHEV) sudah menjalankan kajian sejak tahun lalu dengan harapan kerajaan tidak mengambil masa yang terlalu lama untuk melaksanakannya.

Terdahulu, dilaporkan bahawa Kementerian Pertahanan sedang menilai semula skim pencen bekas anggota Angkatan Tentera Malaysia (ATM) secara menyeluruh termasuk pemberian pencen hilang upaya, kebajikan dan pengurusan perkhidmatan kesihatan.

Timbalan Menterinya, Adly Zahari berkata, antara lain, kajian dan semakan semula itu mengambil kira pelbagai aspek termasuk tangga gaji, keadaan hilang upaya dan tanggungannya.


AS sokong jenayah Israel serbu bandar Jenin

WASHINGTON, 15 Zulhijjah 1444H, Selasa – Negara pembuli, Amerika Syarikat menyokong tindakan biadab dan jenayah kemanusiaan yang dilakukan negara pengganas Israel terhadap penduduk Palestin.

“Kami menyokong keselamatan dan hak Israel untuk mempertahankan rakyatnya daripada gerakan Hamas, Jihad Islam Palestin dan kumpulan lain,” kata jurucakap Majlis Keselamatan Negara Rumah Putih.

Sembilan rakyat Palestin terbunuh dan sekurang-kurangnya 50 lagi cedera akibat tembakan tentera Israel di Tebing Barat yang diduduki awal Isnin, menurut Kementerian Kesihatan.

Serbuan itu berlaku hanya beberapa hari selepas pemimpin Jihad Islam dan kumpulan Hamas yang berpangkalan di Gaza, Ziad Nakhalah dan Ismail Haniyeh, melawat Tehran dan mengadakan perbincangan meluas dengan pegawai tinggi Iran.

Ketegangan semakin memuncak di Tebing Barat yang diduduki sejak beberapa bulan kebelakangan ini di tengah-tengah serangan berulang Israel ke bandar-bandar Palestin.

Hampir 190 rakyat Palestin telah dibunuh oleh tentera Israel sejak awal tahun ini.

Sekurang-kurangnya 25 warga Israel juga telah terbunuh dalam serangan berasingan dalam tempoh yang sama, lapor Kementerian Kesihatan. -Agensi


Israel sekat bekalan air ke Hebron, Betlehem

RAMALLAH, 27 Zulhijjah 1444H, Ahad – Syarikat air kebangsaan Israel, Mekorot telah mengurangkan jumlah bekalan air harian ke wilayah Hebron dan Bethlehem di Tebing Barat yang diduduki sebanyak kira-kira 6,000 cawan sehari, kata Air Palestin.

Pihak Berkuasa Air Palestin (PWA) menyifatkan langkah itu sebagai ‘perkauman’.

Langkah itu melucutkan hak rakyat mereka untuk mendapatkan jumlah air yang mencukupi, terutamanya berikutan peningkatan mendadak suhu, dakwanya.

“Tiada sebab teknikal di sebalik pengurangan ini,” kata PWA, sambil menambah bahawa tiada kesalahan dikesan dalam sumber pembekalan.

Sebaliknya ia (langkah) datang sebagai diskriminasi yang menambah dasar perkauman yang diamalkan oleh pihak berkuasa pendudukan.

Menurut Biro Perangkaan Pusat Palestin (PCBS) dan PWA, purata penggunaan air per kapita Israel adalah tiga kali lebih tinggi daripada Palestin per kapita, dengan bahagian Israel berjumlah kira-kira 300 liter sehari.

Kadar ini berganda untuk peneroka haram Israel di Tebing Barat yang diduduki kepada lebih daripada tujuh kali ganda penggunaan per kapita Palestin.

Untuk rekod, purata penggunaan air per kapita rakyat Palestin adalah kurang daripada jumlah minimum yang disyorkan di peringkat antarabangsa, mengikut piawaian Pertubuhan Kesihatan Sedunia, iaitu 100 liter sehari.

Ia susulan hasil kawalan Israel ke atas lebih 85 peratus sumber-sumber air rakyat Palestin. – Agensi


Inflasi di Turki cecah paras tertinggi selama 2 dekad

ANKARA, 5 Zulhijjah 1443H, Selasa – Inflasi di Turki mencecah kadar tertinggi selama dua dekad, apabila mencapai hampir 80 peratus pada Jun lalu.

Kenaikan besar harga pengguna, yang mencapai 78.6 peratus dalam tempoh dua belas bulan, berbanding 73.5 peratus pada Mei, sebahagian besarnya dijelaskan oleh kejatuhan lira Turki, yang kehilangan hampir separuh nilainya berbanding dolar dalam satu tahun.

Inflasi tidak mencapai tahap yang sama sejak 1998, empat tahun sebelum Parti Keadilan dan Pembangunan (AKP) memerintah berkuasa menjanjikan pembaharuan ekonomi.

Presiden Recep Tayyip Erdogan, yang berhasrat untuk pemilihan semula pada Jun 2023, berkata, beliau akan menangani kesan kenaikan harga.

Beliau telah mengambil beberapa langkah, termasuk meningkatkan gaji minimum – yang diperoleh kira-kira 40 peratus warga Turki yang bekerja – daripada 2,826 lira pada akhir Disember kepada 5,500 lira (AS$325) bulan ini.

Erdogan mengemukakan dua sebab untuk kos sara hidup yang tinggi iaitu jumlah besar dolar dalam akaun deposit dan terlalu bergantung kepada import oleh Turki.

Jumaat lalu, Menteri Ekonomi, Nureddin Nebati berikrar bahawa harga pengguna akan mula turun pada Disember depan.

“Saya berjanji kepada anda dan presiden, kita akan melihat penurunan inflasi mulai Disember,” katanya dipetik media Turki.

Inflasi menjadi isu utama di Turki, dengan kenaikan harga menjejaskan kuasa beli isi rumah minggu demi minggu.

Pengiraannya juga menjadi subjek perdebatan sengit dengan pembangkang dan ramai ahli ekonomi menuduh Pejabat Perangkaan Negara secara sedar dan sebahagian besarnya meremehkan magnitudnya.

Kumpulan Penyelidikan Inflasi, terdiri daripada ahli ekonomi bebas Turki, berkata, inflasi sebenarnya 175.5 peratus tahun ke tahun, lebih dua kali ganda kadar rasmi.

Menurut tinjauan yang diterbitkan minggu lalu oleh Institut Metropoll, kurang daripada satu perempat rakyat Turki mengatakan mereka mempercayai angka inflasi rasmi.

Erdogan sendiri telah memecat empat pengarah institut statistik itu sejak 2019. – Agensi


Penyeludup ambil kesempatan redah Sg Golok ketika banjir

KUANTAN, 24 Jamadilawal 1442H, Jumaat – Keadaan paras air yang meningkat akibat banjir yang berlaku di Kelantan diambil kesempatan oleh penyeludup untuk melintasi sempadan Sungai Golok, Thailand-Kelantan bagi menjalankan aktiviti haram mereka.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Seri Abd Rahim Jaafar yang mendedahkan perkara itu berkata keadaan itu menyebabkan semakin banyak laluan air yang boleh dilalui oleh penyeludup.

“Ini memberi peluang kepada (penyeludup) menyeberang masuk menggunakan bot galah ke kawasan yang lebih luas daripada kawasan rondaan Pasukan Gerakan Am (PGA).

“Lebih memburukkan keadaan apabila tujuh pos kawalan PGA di tepi sungai berkenaan turut ditenggelami air dan PGA terpaksa membuat rondaan di kawasan lain menggunakan bot,” katanya kepada Bernama sempena lawatan kerja beliau di Kem Galing, PGA Briged Tenggara dan Ibu Pejabat Polis Daerah Kuantan, di sini.

Berikutan itu, katanya PGA mengambil langkah proaktif dan menukar strategi dengan memindahkan anggota PGA ke kawasan yang sesuai untuk rondaan bagi mengesan jalan-jalan tikus yang baharu.

Selain itu, Abd Rahim memaklumkan akan membina subtek (pusat operasi) bagi memantau dan mempertingkatkan rondaan di kawasan sempadan yang terjejas akibat banjir.

“Jabatan KDNKA turut dibekalkan sebanyak 150 kenderaan pacuan empat roda jenis Ford Ranger pada Disember tahun lepas untuk PGA melaksakan rondaan mengesan jalan tikus dan operasi benteng,” katanya. – Bernama


8 bayi, 38 kanak-kanak antara 135 diselamatkan dalam kebakaran

SIBU, 27 Zulkaedah 1441H, Ahad – Lapan bayi dan 38 kanak-kanak adalah antara 135 orang yang diselamatkan dalam kebakaran sebuah rumah panjang di Ulu Arip, Selangau, kira-kira 132 kilometer dari sini, malam tadi, kata Angkatan Pertahanan Awam Malaysia (APM).

Pegawai APM Sibu Kapten (PA) Frankie John Jawan berkata, kesemua mangsa yang turut merangkumi 12 warga emas, dua orang kurang upaya dan 75 orang dewasa kini terpaksa berlindung di sebuah rumah yang masih dalam pembinaan selepas rumah panjang 18 pintu yang didiami musnah sepenuhnya dalam kejadian itu.

Kejadian berlaku kira-kira 11.30 malam, katanya ketika dihubungi.

Beliau yang mengendalikan Sekretariat Jawatankuasa Pengurusan Bencana Bahagian Sibu berkata bantuan awal termasuk Kit Makanan Permulaan telah diedar kepada mangsa sejak malam tadi.

Jabatan Bomba dan Penyelamat Malaysia Sarawak melaporkan kebakaran itu dapat dipadamkan sepenuhnya pada 3.46 pagi. -Bernama


Penipuan kerja di luar negara, 168 rakyat Malaysia terkandas

KUALA LUMPUR, 21 Muharam 1444H, Jumaat – Seramai 238 warga tempatan menjadi mangsa sindiket penipuan bekerja di luar negara termasuk 168 orang yang masih terkandas di luar negara, kata Setiausaha Polis Diraja Malaysia (PDRM) Datuk Noorsiah Mohd Saaduddin.

Beliau berkata sebanyak 182 laporan berkaitan kes itu diterima PDRM sejak 2021 dan seramai 70 individu telah berjaya diselamatkan.

Katanya hasil soal siasat mendapati mangsa diperdaya menerusi iklan peluang kerjaya di Facebook sebagai pegawai khidmat pelanggan di luar negara dengan bayaran yang lumayan.

“Mangsa yang tertarik dengan tawaran itu akan menghubungi ejen melalui aplikasi WeChat, WhatsApp dan Messenger. Setelah mendapat persetujuan mangsa, ejen memaklumkan akan mengurus dan menanggung kos perbelanjaan perjalanan ke destinasi pekerjaan,” katanya dalam kenyataan hari ini.

Noorsiah berkata setelah tiba di destinasi, semua dokumen perjalanan dan telefon mangsa akan dirampas dan dimusnahkan.

Beliau berkata mereka seterusnya dikurung dan dikawal ketat serta akhirnya dipaksa bekerja untuk sindiket perjudian online, scammer, pelaburan, love scam dan lain-lain penipuan.

“PDRM kini sedang bekerjasama dengan Kementerian Luar Negeri, Aseanapol (Polis Negara ASEAN), Interpol (Pertubuhan Polis Jenayah Antarabangsa) bagi mengesan dan membawa pulang mangsa yang masih terkandas.

“Ahli keluarga atau kenalan mangsa yang mempunyai sebarang maklumat dinasihatkan membuat laporan polis sekiranya belum berbuat demikian dan jangan berurusan terus dengan pihak sindiket atau orang yang tidak dikenali,” katanya.

Sementara itu, Noorsiah berkata menerusi Op Pintas ‘Daya’ pada 3 Ogos lepas, enam individu termasuk dua wanita warga tempatan telah ditahan kerana disyaki terlibat kegiatan sindiket sama.

“Kesemua yang ditahan berumur lingkungan 33 hingga 45 tahun bagi membantu siasatan di bawah Seksyen 12 dan Seksyen 14 Akta Antipemerdagangan Orang dan Antipenyeludupan Migran 2007.

“Turut dirampas adalah telefon bimbit, komputer riba, modem, penghala, pemacu pena dan wang tunai,” katanya.

Beliau berkata operasi tersebut dijalankan dengan kerjasama Jabatan Tenaga Kerja Semenanjung Malaysia, Pasukan Petugas Majlis Antipemerdagangan Orang dan Antipenyeludupan Migran (MAPO) serta Kementerian Dalam Negeri. – Bernama


Ahli Parlimen UMNO, BN diminta sokong PN sehingga Parlimen bubar

PONTIAN, 22 Rejab 1442H, Sabtu – Ahli Parlimen UMNO dan Barisan Nasional (BN) telah diminta untuk terus menyokong kerajaan Perikatan Nasional (PN) sehingga Parlimen dibubarkan, kata Setiausaha Agung BN Datuk Seri Ahmad Maslan.

Beliau berkata sokongan itu penting untuk memastikan kerajaan sedia ada dapat melakukan yang terbaik dalam usaha untuk mengekang pandemik COVID-19.

“Kerajaan sekarang adalah kerajaan campuran, ia bukan hanya kerajaan PN tetapi juga kerajaan Barisan Nasional dan kerajaan Gabungan Parti Sarawak (GPS)…. sehingga pembubaran (Parlimen), kami masih bersama dalam kerajaan campuran ini,” katanya ketika ditemui pemberita selepas menerima suntikan vaksinasi COVID-19 di Klinik Kesihatan Pontian, di sini, hari ini.

Turut menerima suntikan vaksin itu adalah Timbalan Menteri Perusahaan Perladangan dan Komoditi merangkap Ahli Parlimen Tanjung Piai Datuk Seri Dr Wee Jeck Seng dan Ahli Dewan Undangan Negeri (ADUN) Pulai Sebatang Muhammad Taqiuddin Che Man. – Bernama


Uyghur dipaksa minum arak, makan babi, jutaan lagi dikerah jadi hamba

BEIJING, 10 Safar 1442H, Isnin – Lebih tiga juta etnik Uyghur ditahan di kem-kem tahanan, manakala beberapa juta lagi diperlakukan sebagai hamba di kilang di seluruh China.

Pengasas dan Pengarah Eksekutif Kempen untuk Uyghur, Rushan Abbas berkata, jumlah itu membuktikan rejim China menghalalkan sistem penghambaan pada zaman moden ini.

Beliau berkata, pihaknya kesal apabila perniagaan kapas dunia terbabit dengan pembunuhan beramai-ramai etnik Uyghur, sambil menyifatkan setiap helaian baju yang terhasil kebanyakannya berasal dari darah, keringat, air mata dan kematian etnik Uyghur.

“September tahun ini menandakan dua tahun penculikan adik saya, Dr. Gulshan Abbas oleh pemerintah China. Dia diculik disebabkan aktiviti saya di Amerika Syarikat (AS).

“Ianya menyakitkan hati saya apabila seorang doktor perubatan dikerah menjadi buruh untuk menghasilkan produk-produk (kapas dan pakaian) untuk syarikat terkenal di dunia,” katanya.

Beliau berkata, pemerintah AS dan masyarakat antarabangsa perlu sedia maklum bahawa sokongan kepada Sukan Olimpik 2022 adalah lebih sekadar menjadi penonton kepada pembunuhan beramai-ramai di China.

Beliau tidak menolak kemungkinan bahawa beberapa syarikat global akan menarik diri daripada menaja Beijing 2022.

“Maruah masyarakat antarabangsa sedang diuji. China adalah negara terakhir di dunia yang sesuai untuk meneruskan legasi Olimpik dan menjadi tuan rumah permainan antarabangsa,” tulis Abbas dalam laporan khas untuk Asian Lite International yang berpusat di United Kingdom (UK).

Pada masa sama, Rushan berkata, etnik Uyghur di Xinjiang dianggap sebagai haiwan marmot apabila rejim China menguji mereka dengan ubat dan vaksin dalam sesuatu rawatan.

Dakwanya, antara kekejaman lain yang dilakukan oleh rejim China termasuk melancarkan perang tanpa henti terhadap agama, mengharamkan laungan azan, melarang ibadah puasa pada bulan Ramadan, melarang penggunaan nama Islam untuk kanak-kanak serta menulis semula al-Quran mengikut fahaman mereka dan berbeza dengan maksud asal.

Bahkan, katanya, etnik Uyghur juga dipaksa untuk minum arak dan makan daging khinzir sebagai pengesahan bahawa mereka tidak beragama.

“Masjid-masjid telah diubah menjadi bar, restoran dan pusat karaoke. Kaum wanita mengalami penderaan seksual apabila dipaksa untuk tinggal dan tidur bersama dengan anggota tentera China ketika suami mereka berada di kem tahanan.

“Ramai yang terpaksa berkahwin dengan lelaki China Han. Ini umpama pemerkosaan besar-besaran yang disokong rejim China.

“Dan paling mengerikan, kaum wanita dipaksa melakukan pengguguran janin dan dimandulkan. Ini juga adalah pembunuhan beramai-ramai,” katanya. -Agensi


Aktivis Bersih didakwa buat hantaran jelik berkait agama Islam

TAIPING, 24 Zulhijjah 1442H, Selasa – Seorang aktivis Bersih dihadapkan ke Mahkamah Sesyen di sini hari ini atas pertuduhan membuat hantaran jelik berkaitan agama Islam dalam media sosial pada April lepas.

Sarajun Hoda Abdul Hassan, 65, bagaimanapun mengaku tidak bersalah dan minta dibicarakan sebaik pertuduhan dibacakan di hadapan Hakim Siti Noraida Sulaiman.

Mengikut pertuduhan, Sarajun Hoda didakwa secara sedar membuat dan memulakan penghantaran dengan menggunakan perkhidmatan komunikasi yang jelik sifatnya berkaitan agama Islam dengan niat untuk menyakitkan hati orang lain melalui aplikasi Facebook dengan menggunakan nama profil Sarajun Hoda.

Dia didakwa melakukan kesalahan itu pada 26 April lepas antara pukul 9 pagi hingga 12.52 tengah hari yang telah dibaca pada 27 April lepas kira-kira pukul 9 pagi di No 15, Jalan Wawasan 8, Taman Wawasan Jaya di daerah Parit Buntar.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta yang sama.

Jika sabit kesalahan, tertuduh boleh didenda tidak melebihi RM50,000 atau dipenjarakan selama tempoh tidak melebihi setahun atau kedua-duanya dan hendaklah juga boleh didenda selanjutnya RM1,000 bagi setiap hari kesalahan itu diteruskan selepas pensabitan.

Pendakwaan dikendalikan Timbalan Pendakwa Raya Sariza Ismail manakala tertuduh diwakili peguam Datuk Dr Gurdial Singh Nijar, Abraham Au dan Manjit Singh Saini.

Terdahulu, Sariza menawarkan jaminan sebanyak RM10,000 ke atas tertuduh manakala pihak pembelaan merayu jaminan rendah atas alasan anak guamnya memberi kerjasama penuh dan tidak mungkin melarikan diri.

Siti Noraida kemudian membenarkan tertuduh diikat jamin sebanyak RM8,000 dengan seorang penjamin di samping syarat tambahan menyerahkan pasport kepada mahkamah dan melaporkan diri di balai polis berhampiran setiap bulan.

Mahkamah kemudian menetapkan 7 Okt ini sebagai tarikh sebutan semula kes.


Diskaun saman trafik, JPJ rai golongan degil?

BANGI, 11 Jamadilawal 1443H, Khamis – Tidak dapat dinafikan strategi pihak berkuasa membuat diskaun bayaran saman trafik – ala-ala jualan murah musim perayaan – mencapai matlamat ‘menang-menang’ seperti yang didambakan banyak pihak.

Meskipun rata-rata rakyat gembira dengan perkara itu, hakikatnya wujud beberapa persoalan besar yang masih tidak terjawab berhubung pelaksanaannya.

Antaranya, ia kelihatan seperti menghukum pihak yang membayar saman awal dan meraikan golongan yang degil – yang mungkin tidak akan membayar saman langsung jika tiada diskaun diberikan – demikian pandangan Setiausaha Agung BERJASA, Ir Muhammad Lukman Al Hakim.

“Adakah sistem diskaun saman yang dibuat ini adil bagi para pesalah trafik yang telah membayar awal menggunakan nilai saman asal?

“Tidakkah ia juga memberi mesej salah kepada seluruh rakyat bahawa ‘tidak mengapa melakukan kesalahan trafik, kelak anda semua pasti diampunkan?’ soalnya menerusi kenyataan di Facebook beliau.

Pada masa sama, beliau membangkitkan persoalan mengenai akta pengangkutan jalan dan penguatkuasaannya sehingga para pesalah trafik bebas melakukan kesalahan berulang kali tanpa sedikit pun rasa bersalah.

“Apa telah terjadi dengan Sistem Pemberian Mata Demerit Kesalahan Jalan Raya (KEJARA) oleh JPJ yang sepatutnya menggantung lesen para pesalah trafik berulang berdasarkan sistem mata?

“Apa khabar pula Sistem Keselamatan Kesedaran Automatik (AWAS) yang sepatutnya mula dikuatkuasakan April 2017?

“Bukankah kedua-dua sistem ini sepatutnya menafikan pembaharuan lesen memandu bagi para pemandu yang masih belum melunaskan saman trafik?” soalnya lagi.

Terdahulu, Polis Diraja Malaysia (PDRM) mengumumkan, tempoh diskaun untuk bayaran kompaun saman trafik yang dijadualkan berakhir 12 Disember dilanjutkan hingga 31 Disember ini.

Pelanjutan tempoh bayaran kompaun saman itu diberi untuk memberi peluang kepada orang ramai mengambil kesempatan menjelaskan saman mereka.

Selain itu, tempoh pengurangan kompaun saman Jabatan Pengangkutan Jalan (JPJ) sebanyak 80 peratus yang berakhir pada Rabu dilanjutkan hingga tarikh sama.

Ia berikutan sambutan menggalakkan orang ramai terhadap tawaran diskaun 80 peratus saman sempena 100 Hari Aspirasi Keluarga Malaysia.


Majikan belasah pengawal direman 3 hari bantu siasatan AMLA

KUALA LUMPUR, 12 Ramadan 1442H, Sabtu – Seorang majikan terbabit dalam kes pukul dua pengawal peribadinya kerana berpuasa telah direman selama tiga hari bagi membantu siasatan berkaitan kegiatan haram.

Terdahulu, Chung Chee Yang, 43, yang juga seorang ahli perniagaan dan pelabur hartanah di Klang telah ditahan semula oleh pasukan polis Bahagian Siasatan Jenayah Pengubahan Wang Haram Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001 Bukit Aman di Mahkamah Jalan Duta, di sini.

Suspek ditahan sekitar jam 3.00 petang selepas selesai urusan pembayaran wang jaminan RM10,000 untuk empat pertuduhan menyebabkan kecederaan ke atas dua pengawal peribadinya pada 13 April lalu.

Empat anggota polis AMLA Jabatan Siasatan Jenayah Komersial Bukit Aman telah membawa Chee Yang ke Menara KPJ bagi membantu siasatan berkaitan pembabitannya dalam kegiatan haram.

“Pagi tadi sekitar jam 11.45 pagi tadi permohonan reman untuk Chung Chee Yang telah dibaca di hadapan Majistret di lokap Ibu Pejabat Polis Daerah Dang Wangi.

“Majistret membenarkan suspek direman selama tiga hari bermula hari ini hingga 26 April ini untuk membantu siasatan mengikut Seksyen 4(1) AMLATFPUAA 2001,” kata sumber seperti dilapor media tempatan.

Pada 14 April lalu, Ketua Polis Selangor, Datuk Arjunaidi Mohamed berkata, polis telah menyerbu sebuah rumah di Batu Nilam, Bukit Tinggi, Klang selepas menerima laporan dua lelaki yang dibelasah oleh majikannya.

Hasil serbuan itu polis berjaya menahan empat suspek yang disyaki bersubahat dengan majikan mereka dalam insiden yang mencederakan kedua-dua pengawal peribadi itu.

Dalam siasatan itu, polis merampas mata wang dolar Amerika Syarikat berjumlah AS$12,500 dan 100 kilogram jongkong emas bernilai RM28.45 juta.

Rentetan daripada siasatan itu, polis mendapati majikan (Chee Yang) terbabit dalam kegiatan haram iaitu ah long dan judi.

Chee Yang pada Khamis telah didakwa di Mahkamah Majistret Klang atas lima pertuduhan, mencederakan, mengacukan pistol ke arah pengawal peribadi sebagai menakutkan dan mengugut bunuh.

Dia didakwa melakukan kesalahan itu di bawah Seksyen 506 Kanun Keseksaan sebelum diikat jamin RM50,000 untuk kesemua lima pertuduhan yang dihadapinya.

Semalam, di Mahkamah Majistret Jenayah, Jalan Duta, dia didakwa atas empat pertuduhan di bawah Seksyen 323 Kanun Keseksaan dan dibenarkan ikat jamin wang RM10,000 dengan seorang penjamin bagi keempat-empat pertuduhannya.


Demi perpaduan, Cina dan India perlu lupakan vernakular

BANGI, 15 Muharram 1442H, Khamis – Kaum Cina dan India dinasihat untuk tidak mempertahankan sekolah vernakular, sebaliknya perlu sama-sama menerima kehadiran sekolah kebangsaan.

Demikian saranan Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman yang memikirkan tentang kemaslahatan watan secara keseluruhan dalam memupuk perpaduan nasional.

Kebimbangan itu dilihat sebagai wajar selepas beliau mendakwa, PAS dan UMNO lebih memikirkan kemaslahatan kaum tertentu apabila mempertahankan sekolah vernakular.

“PAS dan UMNO fikir bahawa kaum Cina dan India tak perlu terima sekolah kebangsaan. Bukan Dong Zong sahaja, malah PAS dan UMNO akan pertahankan sekolah vernakular.

“PAS dan UMNO fikir kemaslahatan kaum tertentu sahaja, yang meneruskan polisi pengasingan kaum tinggalan penjajah.

“Ini satu perbezaan mudah difahami, antara BERJASA dan parti lain, tapi ia menyentuh soal yang mendasar, berkaitan etos dan identiti watan berdaulat ini,” katanya dalam satu kenyataan, hari ini.

Sebelum ini, Ketua Pemuda PAS, Ir Khairil Nizam Khirudin menyokong supaya sekolah vernakular terus dibuka tetapi berharap pendidikannya diperbaiki lagi.

Khairil Nizam berkata, pendirian beliau dan sayap Pemuda PAS mengenai isu sekolah vernakular tidak berubah sejak dua tahun lalu.

“Sekolah vernakular? Biarlah dia buka. Cuma kita perlu memperkasakan kualiti pendidikan kebangsaan dan kemenjadian murid di dalam sekolah vernakular.

“Yang sedia ada tu sedia ada la, takkan kita nak roboh?

“Sebab itu pada pendapat pemuda PAS, sekolah-sekolah ini perlu mengadaptasi kualiti sistem pendidikan negara dan sekiranya perlu diperkasakan lagi, silakan. Kita serahkan kepada profesor-profesor atau golongan bijaksana yang boleh memperkasakannya,” katanya.


700 tahanan Palestin merana dalam penjara Israel

RAMALLAH, 15 Zulkaedah 1444H, Ahad – Pengarah Pusat Kajian Tahanan Palestin, Riyadh Al-Ashqar mendedahkan seramai 700 tahanan Palestin yang sakit berada di penjara Israel, termasuk 160 dalam keadaan kritikal dan 20 penghidap kanser.

“Musa Sofan, yang dipenjara selama 20 tahun dan menghidap kanser, adalah antara tahanan yang sakit di dalam penjara Israel,” kongsi Al-Ashqar.

Dia menuduh pihak berkuasa Israel tidak menawarkan Sofan peluang untuk mendapatkan rawatan yang sewajarnya.

Al-Ashqar menambah bahawa Perkhidmatan Penjara Israel terus menghalang pembebasan Sofan untuk rawatan dan menafikan haknya untuk mati di kalangan saudara-mara dan bukannya di dalam penjara.

Mengenai mahkamah Israel, yang menolak pembebasan Walid Dagga, beliau berkata, mahkamah tidak melihat kemungkinan untuk membebaskannya atau tidak, tetapi sama ada ia mempunyai bidang kuasa untuk menangani kes tersebut atau tidak.

Al-Ashqar menjelaskan bahawa Dagga telah dikembalikan ke Penjara Al-Ramlah di bawah dakwaan tidak berasas mengidap penyakit aneh, dengan menyatakan bahawa dia menghadapi kematian secara perlahan.

Dia menyifatkan syarat penahanan Dagga sebagai sangat sukar, sambil berkata bahawa kerajaan haram Israel, terutamanya Menteri Keselamatan Negara Itamar Ben-Gvir secara langsung menghasut mahkamah menentangnya dan meminta agar tidak melihat kesnya. -Agensi


Kerajaan lumpuh, rakyat tertekan jika belanjawan tak lulus

Oleh Siti Hafidah Abd Ghaffar

BANGI, 7 Rabiulakhir 1442H, Isnin – Rang Undang-Undang (RUU) Perbekalan (Belanjawan) 2021 jika tidak diluluskan boleh melumpuhkan kerajaan, bahkan memberi tekanan kepada rakyat yang memerlukan bantuan kerana terjejas teruk akibat pandemik COVID-19.

Sedia maklum dalam belanjawan mengandungi dua elemen penting iaitu perbelanjaan mengurus untuk pengurusan dan pentadbiran kerajaan serta pembelanjaan pembangunan.

Ketua Kluster Tadbir Urus dan Integriti, Pusat Pengajian Kerajaan, Universiti Utara Malaysia (UUM), Prof Dr Ahmad Martadha Mohamed berkata, jika Belanjawan 2021 tidak diluluskan maka segala bentuk intensif yang diperuntukkan kepada rakyat tidak dapat disalurkan.

“Khususnya kepada golongan yang memerlukan bantuan bagi membolehkan mereka meneruskan kelangsungan hidup terutama terjejas akibat COVID-19.

“Dalam keadaan pandemik di mana ekonomi negara juga terkesan, sekiranya mereka tidak disalurkan dengan bantuan kewangan maka ini akan memberi tekanan.

“…kerana hari ini peningkatan kos sara hidup semakin tinggi,” katanya ketika dihubungi Ismaweb.net hari ini.

Mengulas lanjut, beliau berkata, dalam perbelanjaan mengurus juga mengandungi perbelanjaan emolumen untuk kakitangan awam.

“Kita tahu di Malaysia ada lebih kurang 1.6 juta termasuklah polis, tentera sebagainya. Ini juga akan memberikan tekanan kepada kerajaan dari segi untuk membayar gaji kakitangan dan belanja mengurus semua agensi-agensi kerajaan seperti emolumen.

“Bukan setakat gaji semata-mata banyak lagi perincian-perincian perbelanjaan untuk menguruskan sesuatu kementerian dan agensi.

“Justeru (jika belanjawan tidak lulus) akan melumpuhkan kerajaan itu dari segi belanja mengurus,” katanya.

Sementara dari segi perbelanjaan pembangunan, Prof Ahmad Martadha berpandangan aspek pembangunan dikurangkan bagi memastikan sumber kewangan kerajaan ditumpukan kepada aspek menguruskan negara.

Katanya, walaupun agak kurang berbanding perbelanjaan mengurus, belanja pembangunan amat penting kerana akan merancakkan lagi sektor ekonomi negara serta memberi peluang pekerjaan kepada kepada ramai pihak.

“Oleh itu bagi saya secara keseluruhan implikasi bajet jika tidak diluluskan akan melumpuhkan pentadbiran kerajaan dan memberi kesan dan tekanan kepada masyarakat yang memerlukan bantuan.

“Terutamanya kumpulan yang terjejas teruk akibat daripada pandemik COVID seperti golongan miskin, yang hilang pekerjaan, peniaga kecil, nelayan serta petani,” katanya.

Media sebelum ini melaporkan kemungkinan Belanjawan 2021 tidak diluluskan selepas Barisan Nasional (BN) dan pembangkang mengemukakan beberapa tuntutan sebagai sokongan bersyarat.

Antara tuntutannya ialah membenarkan pengeluaran simpanan sehingga RM10,000 daripada Akaun 1 Kumpulan Wang Simpanan Pekerja (KWSP) dan pelanjutan moratorium pinjaman institusi kewangan, selain mempertikaikan cadangan mengembalikan semula Jabatan Hal Ehwal Khas Jasa (JASA) dengan peruntukan besar.


80 peratus populasi China dijangkiti COVID-19

BEIJING, 1 Rejab 1444H, Isnin – Fasa pemulihan COVID-19 di China berkemungkinan sukar dilaksanakan dalam beberapa bulan akan datang memandangkan 80 peratus populasi di negara itu dijangkiti wabak berkenaan.

Ketua Epidemiologi di Pusat Kawalan dan Pencegahan Penyakit China, Wu Zunyou berkata, pergerakan besar-besaran penduduk di republik itu ketika cuti perayaan Tahun Baru Cina mungkin meluaskan lagi penyebaran virus.

Situasi itu sekali gus meningkatkan jumlah kes jangkitan di beberapa kawasan, namun Zunyou menjangkakan tiada gelombang kedua berlaku dalam dua hingga tiga bulan akan datang.

“Ini kerana gelombang wabak yang berterusan – kebanyakannya didorong oleh pelbagai cabang kecil daripada strain Omicron – telah menjangkiti 80 peratus penduduk”, katanya seperti dipetik di platform media sosial Weibo.

Kenyataan Wu itu dibuat sususlan ratusan juta rakyat China mengembara ke seluruh negara untuk perayaan selepas Beijing melonggarkan sekatan COVID-19 baru-baru ini.

Dengan jangkaan 5 bilion perjalanan dilakukan pengembara, kebimbangan terhadap penularan wabak kini meningkat khususnya di kawasan luar bandar yang kurang kelengkapan untuk menguruskan pesakit dalam skala besar.

Suruhanjaya Kesihatan Kebangsaan pada Khamis lalu berkata, China telah melepasi kemuncak pesakit COVID-19 di klinik demam, bilik kecemasan dan wad kritikal.

Hampir 60,000 orang yang dijangkiti COVID-19 telah meninggal dunia di hospital setakat 12 Januari, kira-kira sebulan selepas China secara tiba-tiba mengabaikan dasar sifar wabak itu.

Namun, sesetengah pakar menjangkakan angka itu mungkin tidak tepat kerana ia belum meliputi mereka yang meninggal dunia di rumah atau doktor yang didakwa enggan mengesahkan punca kematian adalah kerana COVID-19.-  Agensi


Banci 2020 tamat, 32.3 juta penduduk Malaysia dibanci

KUALA LUMPUR, 25 Rabiulawal 1443H, Isnin – Banci Malaysia 2020 yang berakhir 31 Oktober mencapai tahap membanggakan apabila 32.3 juta penduduk Malaysia atau 99.2 peratus daripada 32.6 juta jumlah anggaran penduduk dibanci meskipun dilaksanakan ketika pandemik COVID-19.

Pesuruhjaya Banci 2020 Datuk Seri Dr Mohd Uzir Mahidin berkata, sebanyak 9.5 juta tempat kediaman dan 8.1 juta isi rumah telah berjaya dibanci dalam tempoh Julai 2020 sehingga semalam.

Susulan penularan COVID-19, katanya pelaksanaan banci bersemuka telah beberapa kali ditangguhkan dan seramai 330 pegawai banci pula telah dijangkiti dan seorang daripadanya meninggal dunia.

“Operasi Banci 2020 akhirnya ditutup selepas 482 hari dilaksanakan di negara ini dengan kos sebanyak RM400 juta,” katanya dalam sidang media penutupan operasi Banci 2020, hari ini.

Banci Malaysia 2020 dilancarkan Julai 2020 melalui beberapa fasa penjadualan dan penyesuaian semula tempoh operasi apabila banci bersemuka tidak dapat dijalankan berikutan pandemik COVID-19 dan pelaksanaan perintah kawalan pergerakan (PKP).

Mohd Uzir berkata, pelaksanaan Banci 2020 dilaksanakan menggunakan lima kaedah iaitu e-Census; Computer Assisted Telephone Interview (CATI); Computer Assisted Personal Interview (CAPI); Paper dan Pen Interview (PAPI) dan Drop Off Pick Up (DOPU).

“Daripada 32.3 juta penduduk Malaysia yang telah dibanci, seramai 23.6 peratus penduduk dibanci secara dalam talian melalui e-Census dan CATI manakala selebihnya bersemuka, katanya.

“Banci secara dalam talian mencatatkan peningkatan 24 peratus berbanding hanya 0.5 peratus ketika pelaksanaan banci sebelum ini. Ia mungkin kerana ramai berada di rumah ketika pandemik,” katanya.

Berkongsi beberapa dapatan awalan operasi Banci Malaysia 2020, Mohd Uzir berkata purata kadar pertumbuhan tahunan penduduk Malaysia adalah 1.6 peratus manakala purata saiz isi rumah mencatatkan 4.0 pada 2020.

Menurutnya, purata penduduk Malaysia pula merangkumi 91.6 peratus warganegara iaitu Bumiputera (69.7 peratus), Cina (22.9 peratus), India (6.6 peratus) serta lain-lain (0.8 peratus) manakala 8.4 peratus lagi adalah bukan warganegara.

“Nisbah jantina menunjukkan 106 orang lelaki bagi setiap 100 wanita di Malaysia,” katanya.

Dapatan daripada bancian 32.3 juta penduduk Malaysia itu menunjukkan 25.6 peratus adalah dalam kalangan umur (0-14 tahun), 69.1 peratus penduduk umur bekerja (15-64 tahun) dan 5.3 peratus berumur 65 tahun ke atas.

“Penduduk paling tua yang direkodkan dalam Banci 2020 serta selari dengan data Jabatan Pendaftaran Negara ialah 120 bagi lelaki dan 117 bagi wanita,” katanya.

Laporan penemuan awalan Banci Malaysia 2020 dijangka dapat dikeluarkan pada Januari tahun depan.

“Terdapat lebih 1,000 laporan Banci 2020 akan dikeluarkan di pelbagai peringkat dan semua pihak boleh menggunakan data tersebut,” katanya. – Bernama


Pekat dengan kerangka liberal, Pesuruhjaya SUHAKAM perlu dirombak!

BANGI, 8 Zulkaedah 1442H, Sabtu – Menteri Undang-Undang dirayu bertindak ke atas Suruhanjaya Hak Asasi Manusia (SUHAKAM) yang didapati sudah menyeleweng daripada tujuan asal penubuhannya.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, sekurang-kurangnya rombakan semula keanggotaan Pesuruhjaya di SUHAKAM perlu dilakukan segera.

Beliau menegaskan, masih terdapat ramai pakar-pakar berkelayakan dan mempunyai pemikiran waras boleh mengganggotai jawatan di suruhanjaya tersebut.

Katanya lagi, ini termasuklah ilmuan-ilmuan Islam atau alim ulama kerana perkara berkaitan hak asasi manusia perlu dipandu dengan landasan serta ilmu agama.

“Ianya kini ‘terlalu pekat’ dengan kerangka liberal Barat sebagaimana yang kita lihat pada SUHAKAM hari ini.

“Jika SUHAKAM dapat dirombak dan diubah sedemikian, saya kira ianya adalah antara pencapaian dan sumbangan terbesar untuk agama Islam di Malaysia buat zaman ini,” katanya dalam satu kenyataan, hari ini.

Beliau berkata demikian sebagai mengulas tindakan SUHAKAM yang secara terang lagi bersuluh mencari penyelidik untuk mengkaji berkaitan gender ketiga hingga ke tahap boleh memungkinkan pengiktirafan terhadap golongan ini berlaku.

Mengulas lanjut, Haji Aminuddin berkata, SUHAKAM bukan sebuah badan persatuan atau pertubuhan bukan kerajaan (NGO).

Sebaliknya, jelas beliau, ia adalah sebuah badan suruhanjaya yang ditubuhkan melalui Akta Suruhanjaya Hak Asasi Manusia Malaysia (Akta 597) 1999 melalui Parlimen ketika itu.

Malah, katanya, ia juga adalah sebuah agensi kerajaan yang mendapat peruntukan jutaan ringgit setiap tahun dan beroperasi di Malaysia.

“Maka, jika mereka menyeleweng, maka penyelewengan itu akan senang tersebar ke seluruh Malaysia. Ini yang kita tidak mahu dan kita bimbangi,” katanya.


25 maut bas terjunam dalam gaung di India

NEW DELHI, 6 Zulkaedah 1443H, Isnin – Seramai 25 penumpas terbunuh selepas sebuah bas terjunam ke dalam gaung di Uttarakhand, utara India pada Ahad.

Bas itu membawa 30 penumpang, termasuk pemandu dan seorang pembantu, menurut laporan media tempatan.

Penumpang bas itu dilaporkan dalam perjalanan dari Panna di Madhya Pradesh menuju ke sebuah kuil di daerah Uttarkashi, kira-kira 165 kilometer dari Dehradun, bandar raya Uttarakhand.

“Pegawai telah diarahkan untuk menyiasat nahas itu,” kata Ketua Menteri Uttarakhand, Pushkar Singh Dhami di Twitter.

Ketua Menteri Madhya Pradesh, Shivraj Singh Chouhan, pentadbiran Uttarakhand dan Pejabat Perdana Menteri mengumumkan bayaran ex gratia berjumlah 800,000 rupee (kira-kira RM45,200) kepada keluarga mangsa. – Bernama


Houthi tangguh serangan ke atas Arab Saudi selama tiga hari

RIYADH, 24 Syaaban 1443H, Ahad – Kumpulan Houthi Yaman mengumumkan gencatan senjata selama tiga hari dan menangguhkan prospek gencatan senjata ‘kekal’ sekiranya pakatan diketuai Arab Saudi menamatkan operasinya terhadap negara bergolak itu.

Kenyataan itu dikeluarkan sehari selepas gelombang serangan dron dan peluru berpandu mengenai sasaran di seluruh Arab Saudi, termasuk kilang minyak berhampiran litar perlumbaan Formula Satu (F1) di Jeddah.

Semalam, sekurang-kurangnya tujuh orang dilaporkan terbunuh dalam serangan udara yang dilakukan oleh pakatan pimpinan Arab Saudi di Sanaa dan Hodeidah.

Houthi berkata, serangan oleh pakatan itu mengenai loji janakuasa, stesen bekalan bahan api dan pejabat insurans sosial yang dikendalikan kerajaan di ibu negara.

Kemudiannya, pemimpin politik Houthi, Mahdi al-Mashat mengumumkan penangguhan serangan peluru berpandu dan dron serta semua tindakan ketenteraan untuk tempoh tiga hari.

Gencatan senjata itu dibuat pada ulang tahun ketujuh campur tangan gabungan pimpinan Arab Saudi untuk menyokong kerajaan Yaman selepas Houthi yang disokong Iran merampas ibu kota Sanaa pada 2014.

Konflik itu mengorbankan puluhan ribu orang, kebanyakannya orang awam dan menyebabkan jutaan orang menghadapi masalah kebuluran dan penyakit.

Semalam, pakatan itu juga memberi tempoh tiga jam kepada Houthi untuk menarik balik senjata dari Lapangan Terbang Antarabangsa Sanaa dan dari dua pelabuhan di Laut Merah, lapor TV Al-Arabiya milik Arab Saudi, tanpa menyatakan tarikh akhirnya.

Ketegangan itu berlaku ketika Majlis Kerjasama Teluk (GCC) merancang untuk menjadi tuan rumah bagi pihak yang bertelagah untuk rundingan akhir bulan ini.

Houthi menolak ibu kota Arab Saudi, Riyadh – di mana ibu pejabat GCC berada – sebagai lokasi untuk perbincangan, mengatakan mereka tidak akan menjalankan rundingan di ‘negara musuh’. – Agensi


‘Tribunal Uyghur’ dengar keterangan saksi tuduhan genosid oleh China

LONDON, 23 Syawal 1442H, Jumaat – Tribunal rakyat berpusat di London – yang menyiasat sama ada perlakuan China terhadap penduduk minoriti Uyghur sebagai genosid – ketika ini mendengar keterangan saksi.

Seorang saksi menggambarkan keadaan dan kekejaman di kem di wilayah China barat laut Xinjiang dengan berkata, seorang wanita telah meninggal dunia selepas menjalani pensterilan paksa.

Sembilan juri ‘Tribunal Uyghur’ yang berpusat di United Kingdom (UK), termasuk peguam dan pakar hak asasi manusia, mengadakan sesi pertama dari dua sesi bukti dan berhasrat untuk menerbitkan laporan pada bulan Disember sama ada China bersalah melakukan pembunuhan beramai-ramai.

“Tuduhan yang dibuat terhadap RRC (Republik Rakyat China) sangat berat,” kata Pengerusi Tribunal, Geoffrey Nice pada pembukaan sesi pertama empat hari, menjelaskan bahawa ia termasuk banyak pelanggaran deklarasi Pertubuhan Bangsa-Bangsa Bersatu (PBB) mengenai hak asasi manusia.

Badan itu tidak bersekutu dengan mana-mana kerajaan, walaupun begitu China menolak untuk mengikutinya bahkan menyelarnya sebagai ‘mesin yang menghasilkan penipuan’ sekali gus menjatuhkan sekatan ke atas Nice – bekas pendakwa jenayah perang PBB – serta yang lain terlibat.

Namun begitu, penasihat tribunal berkata, kerajaan Amerika Syarikat (AS) dan Australia telah menawarkan untuk memberi bahan yang relevan bagi menambahkan lagi ribuan halaman bukti dokumentari yang disusun.

Ia ditubuhkan atas permintaan Kongres Uyghur Dunia, kumpulan terbesar yang mewakili Uyghur, yang melobi masyarakat antarabangsa untuk mengambil tindakan terhadap China atas tuduhan penyelewengan di Xinjiang.

Bagaimanapun Nice dan rakan sejawatnya berjanji bahawa panel itu tidak berat sebelah dan diketuai dengan bukti. – Agensi


KPDNHEP kenakan kompaun RM64,050 sepanjang SHMMP HRP 2021

PUTRAJAYA, 10 Syawal 1442H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan kompaun berjumlah RM64,050 serta menyita barangan bernilai RM52,897.31 sepanjang penguatkuasaan Skim Harga Maksimum Musim Perayaan Hari Raya Puasa 2021 (SHMMP HRP 2021) yang bermula dari 21 April hingga 20 Mei lepas.

Pengarah Penguatkuasa KPDNHEP Azman Adam berkata sebanyak 73 aduan diterima sepanjang tempoh itu yang kesemuanya telah disiasat dan akan diambil tindakan.

Beliau berkata sebanyak 51,138 pemeriksaan ke atas premis di seluruh negara dilaksanakan sepanjang tempoh tersebut.

“Sebanyak 454 tindakan undang-undang telah dikenakan iaitu 91 kes kerana menjual melebihi harga maksimum, 186 kes kerana gagal menggunakan tanda harga khas dan 177 kes tiada tanda harga,” katanya dalam kenyataan hari ini.

Azman berkata secara keseluruhannya, didapati kadar pematuhan dalam kalangan peniaga adalah tinggi pada 99 peratus yang mana barangan harga terkawal dijual mengikut harga maksimum pengeluar, borong dan runcit yang telah ditentukan kerajaan.

“Malah, sesetengah barangan harga terkawal didapati dijual pada harga yang lebih rendah daripada harga maksimum yang ditetapkan. Senario positif ini berlaku kerana persaingan yang sihat selain faktor penawaran dan permintaan yang seimbang di pasaran,” katanya.

Azman berkata kejayaan SHMMP HRP 2021 mendorong KPDNHEP untuk meneruskan pelaksanaan SHMMP bagi Perayaan Pesta Kaamatan dan Hari Gawai 2021 yang akan disambut tidak lama lagi.

Pengumuman mengenai senarai barangan yang terlibat dan harga maksimum akan dibuat oleh Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi pada Isnin ini (24 Mei), katanya. – Bernama


Cadangan Kit Siang seolah jerat, Muda jangan gabung dengan DAP

BANGI, 27 Muharam 1445H, Isnin – Parti Ikatan Demokratik Malaysia (Muda) perlu menolak cadangan Tan Sri Lim Kit Siang untuk parti itu mempertimbang bergabung dengan DAP, selepas menghadapi kekalahan teruk pada Pilihan Raya Negeri (PRN).

Ketua Pemuda BERJASA, Fahmi Bazlan berkata, cadangan dikemukakan veteran DAP itu tidak ubah seperti dominasi politik kapitalis yang penuh kelicikan dan jerat.

Beliau turut kesal apabila pembabitan Muda dalam PRN kali ini hanya menyaksikan semua calon parti hilang deposit apabila tewas dalam merebut tempat di 19 kerusi Dewan Undangan Negeri (DUN) yang ditandingi.

“Tetapi itulah hakikat yang perlu diterima jika kita gagal membezakan mana peluang dan ancaman.

“DAP jelas ketandusan pimpinan dan kehilangan hampir total sokongan undi Melayu PRN kali ini.

“Kelantangan Syed Saddiq dalam menegur pimpinan PH wajar dipuji, tetapi terlibat dalam PRN sehingga hilang semua deposit adalah sesuatu yang sangat merugikan,” katanya dalam satu kenyataan.

Bagaimanapun, Fahmi menyifatkan Presiden Muda itu sebagai seorang yang berani, malah memuji parti berkenaan kerana telah menggerakkan anak muda dan turun berkempen.

Namun, kegagalan parti itu mungkin kerana tenggelam dengan naratif dan manifesto gelombang Perikatan Nasional yang menggerunkan, katanya.

Muda tewas semua 19 kerusi ditandingi selain calonnya hilang deposit, namun Syed Saddiq selaku Presiden berkata mengambil tanggungjawab penuh atas keputusan dicatat partinya itu.

Susulan keputusan berkenaan, Kit Siang menggesa Muda menimbang untuk menyertai DAP ekoran prestasi buruknya dalam PRN, Sabtu lalu.

Veteran DAP itu berkata, tiada pilihan lain di saat negara berdepan pilihan antara benar dan salah, serta antara peluang untuk bangkit menjadi negara kelas dunia atau terus menjadi negara yang ‘terpecah, gagal dan korup’.

“Saya telah sebut yang saya kagum dengan idealisme calon-calon Muda walau semuanya hilang deposit,” kata Kit Siang.


Empat kapal pelarian sampai di Cyprus

NICOSIA, 19 Muharram 1442H, Isnin – Empat kapal pendatang dari Lubnan dan Syria yang telah sampai di Cyprus pada Ahad menambah krisis pelarian di Timur Laut Mediterannean.

Sekurang-kurangnya 50 daripada 123 pelarian yang berada di dalam kapal berkenaan dibenarkan mendarat di zon penampan, yang memisahkan Utara Turki dan Greece – yang turut dikawal oleh Pertubuhan Bangsa-Bangsa Bersatu (PBB).

Menurut Associated Press (AP), empat daripada individu yang berada di dalam kapal telah ditahan dan disiasat kerana disyaki menjadi dalang pemerdagangan manusia.

Sementara itu, 20 pelarian Syria termasuk seorang wanita dan kanak-kanak ditempatkan ke pusat pemindahan sementara di Cyprus.

Selain itu, 33 pelarian Lubnan yang tiba di perairan Cyprus pada Sabtu petang telah dihantar pulang ke negara asal menggunakan kapal yang disewa pihak berkuasa tempatan.

Langkah berkenaan bertepatan dengan perjanjian Cyprus-Lubnan bagi mencegah pelarian memasuki wilayah Eropah.

21 pelarian lagi terdampar di pantai Tenggara Cyprus kerana kegagalan mekanikal kapal yang dinaiki.

Tiga wanita dan sembilan kanak-kanak yang berada di dalam kapal rosak itu telah dipindahkan ke hospital Cyprus sebagai langkah keselamatan, lapor polis tempatan. -Agensi


PERKASA Kedah sokong bantahan bina kuil di Damansara Damai

BANGI, 7 Muharam 1444H, Jumaat – Pertubuhan Pribumi Perkasa (PERKASA) Kedah menyokong bantahan penduduk Damansara Damai terhadap cadangan pembinaan kuil di kawasan itu.

Ketua Penerangannya, Azrol Mansor berkata, pendirian itu dibuat berdasarkan beberapa faktor membabitkan isu keselamatan dan juga sensitiviti penduduk majoriti di kawasan berkenaan.

Terdahulu, penduduk Damansara Damai berkata, tanah yang dicadangkan bagi membina kuil itu adalah bersebelahan tapak cadangan sekolah agama Islam milik Kementerian Pelajaran Malaysia, malah penduduk majoriti kawasan berkenaan bukanlah penganut Hindu.

Selain itu, bantahan dibuat kerana menurut penduduk, pengunjungnya kelak adalah orang yang datang dari luar kawasan tersebut yang tidak akan peka dengan penduduk sekitar.

Mengambil kira faktor itu, PERKASA Kedah menggesa Majlis Bandaraya Petaling Jaya (MBPJ) mempertimbangkan semula cadangan pembinaan kuil tersebut.

“PERKASA Kedah difahamkan sudah kali ke tiga bantahan dibuat dan memorandum telah pun diserahkan kepada MBPJ tentang kerisauan penduduk setempat di Damansara Damai.

“Pihak MBPJ harus bersifat tolak ansur dan profesional dalam meluluskan sesuatu projek pembinaan apatah lagi ianya melibatkan sensitiviti masyarakat setempat yang majoritinya adalah umat Islam,” katanya.

Sehubungan itu, PERKASA Kedah berharap agar MBPJ dapat menghormati perasaan penduduk Damansara Damai dengan membatalkan projek pembinaan kuil yang sedang diusahakan sekarang demi menjaga sensitiviti masyarakat Melayu dan Islam.


10 varian Delta dikesan dalam tempoh seminggu

KUALA LUMPUR, 18 Zulhijjah 1442H, Rabu – Hasil kajian berterusan oleh Institut Penyelidikan Perubatan (IMR) mendapati sebanyak 10 kes varian Delta (B.1.617.2) COVID-19 dikesan dari 22 Julai hingga hari ini.

Ketua Pengarah Kesihatan Tan Sri Dr Noor Hisham Abdullah berkata jumlah itu menjadikan kumulatif kes dijangkiti oleh virus COVID-19 yang dikategorikan sebagai varian yang membimbangkan (VOC) dan varian yang perlu diberi perhatian (VOI) ialah sebanyak 439 kes.

“Daripada jumlah yang dikesan tersebut, 419 kes adalah VOC manakala 20 kes adalah VOI.

“Secara keseluruhan, sehingga kini bagi VOC terdapat sebanyak 206 kes varian Beta, 199 kes varian Delta dan 14 kes varian Alpha manakala bagi VOI terdapat 13 kes varian Theta, empat kes varian Kappa dan tiga kes varian Eta,” menurutnya dalam kenyataan hari ini. – Bernama


1 kes COVID-19 varian UK dikesan di Malaysia

KUALA LUMPUR, 27 Jamadilawal 1442H, Isnin – Satu kes COVID-19 varian UK B.1.1.7 atau 202012/01 mutasi protein Spike telah dikesan di Malaysia hari ini melibatkan seorang pengembara yang mempunyai sejarah perjalanan ke United Kingdom pada bulan lepas.

Ketua Pengarah Kesihatan, Tan Sri Dr Noor Hisham Abdullah dalam catatan di akaun laman sosial Facebook beliau berkata, pengembara tersebut didapati positif COVID-19 pada 28 Disember lepas dan telah diasingkan untuk rawatan lanjut.

“Sejak Oktober 2020, Kementerian Kesihatan Malaysia (KKM) telah melakukan pemantauan terhadap kesemua pengembara dari negara-negara yang telah melaporkan kes mutasi varian UK B.1.1.7 ini termasuk dari United Kingdom, Belanda, Singapura, Turki, Filipina dan India,” katanya.

Dr Noor Hisham berkata, setakat hari ini tiada penularan dalam negara telah dikesan berkaitan virus mutasi UK B.1.1.7 tersebut.

Sebanyak 968 sampel telah diuji sejak Oktober 2020 dan telah melakukan penjujukan genom bagi mengesan jenis mutasi UK B.1.1.7 ini kepada 24 sampel, katanya.

Beliau berkata KKM melalui Institut Penyelidikan Perubatan (IMR) dan Pusat Kesiapsiagaan dan Tindakan Cepat Krisis (CPRC) Kebangsaan akan sentiasa memantau perkembangan mutasi UK B.1.1.7 ini dan akan memaklumkan dari semasa ke semasa.

Dr Noor Hisham berkata, walaupun mutasi UK B.1.1.7 ini tidak menyebabkan gejala yang teruk namun ia boleh menular dengan mudah dan cepat.

Beliau berkata, orang ramai dinasihati agar sentiasa mengamalkan kebersihan kendiri dengan kerap membasuh tangan, memakai pelitup muka terutamanya di tempat awam dan menjaga penjarakan fizikal setiap masa. – Bernama


Pakistan perkenal RUU larang rakyat kritik tentera, badan kehakiman

ISLAMABAD, 14 Rejab 1444H, Ahad — Pakistan telah memperkenalkan undang-undang baharu yang menetapkan hukuman penjara sehingga lima tahun terhadap individu mengkritik atau mempersendakan pasukan tentera atau badan kehakiman negara.

Memetik agensi berita Pakistan, Dawn, rang undang-undang baharu itu telah disemak Kementerian Undang-undang dan Keadilan serta Kementerian Dalam Negeri Pakistan.

Pindaan rang undang-undang itu diperkenalkan ketika kritikan semakin meningkat di laman media sosial terhadap tentera Pakistan dan mahkamah negara berkenaan.

Memetik sumber di Kementerian Dalam Negeri mendakwa, ringkasan dan rang undang-undang itu akan dihantar ke Kabinet dalam masa terdekat.

Rang Undang-undang yang dinamakan Akta Undang-Undang Jenayah (Pindaan), 2023 itu mencadangkan Seksyen 500A baharu di bawah Seksyen 500 dalam PPC 1860.

Menurut laporan, individu yang membuat, menerbitkan, mengedar sebarang kenyataan atau menyebarkan maklumat melalui mana-mana medium, dengan niat untuk mempersendakan atau menyindir badan kehakiman, angkatan tentera atau mana-mana anggota boleh dihukum.

Mereka yang didapati bersalah boleh berdepan hukuman penjara sehingga lima tahun atau denda lebih RM15,000 atau kedua-duanya sekali.

Malah, rang undang-undang selanjutnya menyatakan pesalah akan ditangkap tanpa waran dan kesalahan itu tidak boleh diikat jamin dan tidak boleh dikompaun, namun boleh dicabar di mahkamah sesyen. – Agensi